Ordinan darurat: Apakah penting dibahas dan diungkai di Dewan Rakyat?

Sekurang-kurangnya dua tokoh dilapor mencadangkan supaya Mesyuarat Khas Dewan Rakyat yang bermula 26 Julai dan dijadualkan berakhir 2 Ogos ini dilanjutkan.Tokoh pertama, pakar Perlembagaan daripada Universiti Islam Antarabangsa Malaysia, Dr Nik Ahmad Kamal Nik Mahmood, dilapor mencadangkan supaya kerajaan meminda aturan mesyuarat Parlimen dan memasukkan agenda untuk membentangkan Proklamasi dan ordinan darurat, membahaskannya dan membuat keputusan secara undian untuk diluluskan pembatalan atau tidak.Kata Nik Ahmad Kamal, kalau masa tidak cukup, maka terbuka kepada Perdana Menteri Muhyiddin Yassin untuk menasihati Yang di-Pertuan Agong untuk menambah sehari atau dua hari lagi. Tambah beliau, itu boleh dilakukan kerana sidang Parlimen boleh ditambah dengan perkenan Yang di-Pertuan AgongTokoh kedua, Ahli Parlimen Gua Musang yang juga Penasihat Umno, Tengku Razaleigh Hamzah, turut dilapor menggesa agar mesyuarat khas Dewan Rakyat dilanjutkan untuk memberi peluang kepada semua ahli Parlimen membahas dan mengungkai Ordinan Darurat di Dewan Rakyat.Kata Tengku Razaleigh, pelanjutan mesyuarat khas Dewan Rakyat ini adalah selaras dengan titah Yang di-Pertuan Agong menerusi kenyataan rasmi baginda sebelum ini yang bertegas mahu ordinan darurat dibentang dan dibahas di Parlimen. Ujar beliau, elok perkara ini dilakukan semula dan sidang sekarang melanjutkan peluang kepada ahli-ahli menyuarakan pendapat rakyat tentang baik buruk ordinan yang ada dipakai sekarang.Cadangan ini adalah menarik, malangnya ia hampir mustahil untuk dilaksanakan kerana beberapa perkara.Pertamanya, selaras dengan namanya, mesyuarat khas Dewan Rakyat ini bukanlah Sidang Dewan Rakyat biasa, tetapi adalah mesyuarat sewaktu Parlimen dalam tangguhan.Semua urusan bagi mesyuarat khas Dewan Rakyat ini telah ditetapkan lebih awal selaras dengan Peraturan 11. (3) Peraturan-Peraturan Majlis Mesyuarat Dewan Rakyat berbunyi:“Pada masa Majlis dalam tangguhan jika perdana menteri memaklumkan kepada Tuan Yang di-Pertua iaitu bagi faedah orang ramai mustahak Majlis mengadakan mesyuarat dahulu daripada tarikh yang telah ditetapkan, maka Tuan Yang di-Pertua hendaklah dengan serta-merta mengeluarkan pemberitahu menyatakan berapa hari bulan hendak diadakan mesyuarat itu dan Majlis hendaklah mengadakan mesyuarat pada masa yang disebutkan dalam pemberitahuan itu. Urusan-urusan bagi hari itu hendaklah ditetapkan oleh Perdana Menteri dan pemberitahuan berkenaan dengan urusan itu hendaklah dihantar kepada ahli-ahli tidak lewat daripada masa hendak diadakan mesyuarat itu.”Urusan-urusan bagi mesyuarat has Dewan Rakyat ini adalah:(1) Mendengar penerangan berkenaan Pelan Pemulihan Negara oleh Perdana Menteri pada 26 Julai.(2) Mendengar penerangan berkenaan Tindakan Menangani Pandemik COVID-19 oleh Menteri Kesihatan pada 27 Julai.(3) Mendengar penerangan berkenaan Program Vaksinasi oleh Menteri Sains, Teknologi dan Inovasi pada 28 Julai.(4) Mendengar penerangan berkenaan Pakej-Pakej Bantuan Ekonomi oleh Menteri Kewangan pada 29 Julai.(5) Mendengar penerangan berkenaan Pelaksanaan Darurat oleh Menteri di Jabatan Perdana Menteri (Parlimen dan Undang-Undang) pada 2 Ogos.Oleh sebab itu, berdasarkan Peraturan-Peraturan Majlis Mesyuarat Dewan Rakyat ini, tiada penambahan urusan, pemasukan agenda atau perlanjutan tempoh boleh dilakukan ke atas mana-mana Mesyuarat Khas Dewan Rakyat.Sebaliknya, apa yang boleh dilakukan adalah untuk ketua majlis, iaitu perdana menteri, menasihatkan Yang di-Pertuan Agong supaya memanggil satu lagi mesyuarat khas Dewan Rakyat baru pada satu tarikh baru mengikut prosedur ditetapkan khusus untuk membincangkan urusan yang dicadangkan oleh kedua-dua tokoh ini.Soalnya sekarang ialah sebegitu pentingkah urusan untuk membahas dan mengungkai ordinan darurat di Dewan Rakyat ini tatkala sudah diketahui umum apa pendirian hampir kesemua ahli Parlimen, baik dari pihak kerajaan mahupun pihak pembangkang, ke atasnya?Mengapakah seolah-olah mahu dipaksakan supaya dibuat perbahasan dan pengundian ke atas pengungkaian ordinan darurat ini tatkala Perlembagaan memberi pilihan mudah, iaitu pembatalan biasa yang tidak memerlukan dibuat perbahasan dan pengundian ke atasnya?Bukankah tidak ada apa-apa peruntukan di dalam Perlembagaan Persekutuan yang menyatakan bahawa keputusan untuk membatalkan ordinan darurat hanya boleh dibuat melalui satu ketetapan oleh Parlimen?Atau perlukah dibiarkan sahaja ordinan darurat ini luput sendiri selepas tempoh enam bulan Proklamasi Darurat berakhir pada 1 Ogos ini sepertimana Ordinan Darurat yang dibuat di bawah Proklamasi Darurat 1966, Proklamasi Darurat 1969 dan Proklamasi Darurat 1977 dibiarkan luput sendiri selepas tempoh enam bulan semua Proklamasi Darurat ini diungkaikan oleh Najib Razak selaku perdana menteri pada 24 November 2011?Apakah yang lebih penting antara isu berbentuk prosedural seperti penamatan atau perungkaian ordinan darurat dengan isu menyelamatkan nyawa manusia?Perlu diingat bahawa pada hari keempat mesyuarat khas Dewan Rakyat ini berlangsung, iaitu 29 Julai 2021 jam 12.30 tengah hari, kementerian kesihatan (KKM) telah dimaklumkan mengenai dua kes positif Covid-19 yang telah hadir ke Parlimen.Penilaian risiko berdasarkan maklumat siasatan awal serta sejarah pergerakan kes, didapati kedua-dua kes tersebut dikhuatiri telah berada di beberapa lokasi di sekitar Parlimen semasa tempoh Mesyuarat Khas Dewan Rakyat ini.Ekoran daripada itu, seramai 1,183 individu telah menjalani ujian saringan pengesanan Covid-19 menggunakan ujian kendiri RTK Ag saliva test kit pada hari itu di mana pada akhirnya sebanyak sebelas kes positif, termasuk dua kes awal, telah dikesan.Siapakah yang akan disalahkan jika nantinya wujud penularan meluas kes positif yang bakal dikenali sebagai kluster Parlimen ekoran penerusan mesyuarat khas Dewan Rakyat ini?Demi keselamatan semua, eloklah hasrat untuk meneruskan mesyuarat khas Dewan Rakyat ini, sama ada melalui lanjutan tempoh atau pemanggilan sidang baru, tidak diteruskan.Nik Mawardi Mohamed adalah mantan pensyarah Pusat Pengajian Jarak Jauh (PACE) Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Dewan Rakyat dijangka bahas subsidi minyak masak botol

Pemberian subsidi bagi minyak masak tulen botol dan tindakan pemantauan bagi menangani doktor media sosial yang berleluasa melariskan jualan kosmetik antara topik yang dijangka menjadi tumpuan di Dewan Rakyat hari ini.
Menurut aturan urusan mesyuarat di laman sesawang Parlimen, soalan berhubung sama ada kerajaan bercadang meneruskan subsidi minyak masak tulen botol sehingga penghujung tahun ini diajukan Ahmad Jazlan Yaakub (BN-Machang) kepada menteri perdagangan dalam negeri dan hal ehwal pengguna semasa sesi pertanyaan.
Sabri Azit (PAS-Jerai) pula meminta menteri kesihatan menyatakan tindakan kementerian bagi menangani doktor media sosial yang berleluasa melariskan jualan kosmetik hingga menyebabkan kesan sampingan kepada para pengguna.
Selain itu, Azizah Mohd Dun (Bersatu-Beaufort) bertanyakan menteri perumahan dan kerajaan tempatan mengenai tindakan kementerian dalam  memastikan pembeli rumah pertama tidak terbeban dengan caj penuh bayaran balik pinjaman bank akibat projek rumah tergendala yang semakin menjadi-jadi pasca Covid-19.
Mujahid Yusof Rawa (PH-Parit Buntar) pula dijangka mengajukan soalan berhubung jumlah majikan yang didakwa tidak mematuhi Perintah Gaji Minimum 2022 berkuat kuasa mulai 1 Mei lepas kepada Menteri Sumber Manusia.
Selesai sesi tersebut, Kementerian Sumber Manusia dijangka membentangkan Rang Undang-Undang Sistem Insurans Pekerjaan (Pindaan) 2022 dan Rang Undang-Undang Keselamatan Sosial Suri Rumah 2022 untuk bacaan kali kedua serta dibahas Ahli-ahli Parlimen.
Persidangan Dewan Rakyat kali ini berlangsung selama 12 hari hingga 4 Ogos.


Rakyat Malaysia di Hungary gembira hidup kembali normal selepas kejayaan vaksinasi

Memakai pelitup muka kini tidak lagi menjadi perkara wajib, taman awam dibuka semula kepada pengunjung, orang ramai boleh menjamu selera di restoran dan pelajar kembali ke sekolah, beginilah gambaran kehidupan di Hungary hari ini, tatkala banyak negara lain mengenakan sekatan pergerakan dan rakyat terpaksa hidup di dalam norma baru.Suasana itu disaksikan penuntut Malaysia, bagaimana rakyat Hungary beransur-ansur meninggalkan amalan norma baru yang dicetuskan wabak Covid-19 dan kembali kepada kehidupan pasca pandemik, lantaran kejayaan program vaksinasi.Puteri Norliana Megat Ramli yang berada di bandaraya Budapest, berkongsi perasaan leganya ketika mengimbau detik 21 Mei apabila Perdana Menteri Hungary. Viktor Orban mengumumkan sebahagian besar sekatan Covid-19 ditarik balik pada 21 Mei, termasuk memakai pelitup muka di tempat awam, selepas 50 peratus penduduk negara itu divaksin.Dihuni 9.8 juta orang, Hungary satu-satunya negara di Tengah dan Timur Eropah yang menyaksikan separuh daripada penduduknya sudah menerima vaksin Covid-19 dengan sekurang-kurangnya satu dos.Ketika dihubungi Bernama penuntut berusia 34 tahun dari Taiping, Perak yang sedang melanjutkan pengajian peringkat Sarjana Advanced Practitioner Nursing in Intensive Care di Universiti Pecs itu berkata beliau menerima dos kedua vaksin Pfizer-BioNTech pada 10 Mac.Kini terdapat kira-kira 100 rakyat Malaysia berada di Hungary.Beliau gembira kerana dengan kad imuniti yang diberikan kepada mereka yang telah menerima suntikan, ia akan memudahkan pergerakan dan lebih bebas untuk ke mana jua.Satu lagi perkara menarik berdasarkan pemerhatiannya, walaupun memakai pelitup muka di tempat terbuka bukan lagi satu kemestian sejak 23 Mei, namun tidak berlaku lonjakan kes Covid-19 sehingga kini.“Saya gembira dapat kembali dengan kehidupan seperti sebelum ini pada pasca Covid-19. Kini lebih bebas dan saya dapat menghirup udara segar tanpa memakai pelitup muka,” katanya.Puteri Norliana berkata, universiti dibuka dan kelas fizikal disambung semula selepas berbulan-bulan mengikuti pembelajaran secara dalam talian sejak November tahun lalu.Sementara itu Nor Amira Abdul Rahman, 31, berkata semakin ramai orang mula berkumpul di tempat awam untuk menikmati musim panas terutama mereka yang mempunyai kad imuniti yang dikeluarkan kerajaan.“Lebih banyak perniagaan terutamanya pusat beli-belah dibuka, boleh makan di restoran, dan pawagam juga dibuka. Orang ramai boleh bergerak dan meneruskan rutin harian mereka tanpa pakai pelitup muka.“Semuanya kelihatan normal, lebih ramai orang keluar dan ada yang menghabiskan masa di Danau Balaton (tempat rekreasi di Hungary) dan bersukan seperti biasa,” kata pelajar doktor falsafah Biologi di Universiti Eotvos Lorand (ELTE), Budapest.Nor Amira memuji usaha kerajaan Hungary dalam memastikan pemberian vaksinasi dengan cepat dan percaya Malaysia juga sedang giat berusaha ke arah itu.Bernama turut menghubungi Duta Hungary ke Malaysia Dr Petra Ponevács-Pana untuk mendapatkan lebih banyak maklumat mengenai kejayaan memerangi virus sehingga membolehkan negara itu dalam jangka waktu yang singkat berada di fasa pasca wabak.Apatah lagi selepas negara itu dilanda gelombang ketiga Covid-19 pada Mac, apabila 11,265 kes harian dilaporkan setiap hari. Namun, hanya kurang tiga bulan, jumlah kes menurun amat ketara, dengan hanya 199 kes dilaporkan pada Jumaat lalu.“Pada 4 Jun konsert pertama berlangsung, ratusan pengunjung menghadirinya, mereka meraikan sambil mendengar muzik di sebuah kelab terbuka.“Anda boleh minum kopi dengan rakan-rakan anda, anda dapat bersiar-siar di bandar, anda dapat menonton teater dan melawat muzium. Jadi, pada dasarnya kehidupan sudah kembali normal di Hungary,” katanya.Kunci utama kejayaan ini ialah usaha mempercepatkan pemberian vaksin dan Hungary adalah negara pertama di Kesatuan Eropah (EU) yang menggunakan vaksin Covid-19 dihasilkan Sinopharm China dan Sputnik V Rusia, sekali gus membantu menjadi satu daripada negara yang mencapai kadar vaksinasi tertinggi di EU.Diplomat tersebut yakin Malaysia juga mampu mencapai kejayaan yang sama susulan usaha kerajaan yang giat untuk meningkatkan kadar inokulasi.Beliau turut memuji sikap rakyat Malaysia yang mematuhi prosedur operasi standard (SOP) yang ditetapkan kerajaan, ia akan membantu lagi usaha negara untuk memutuskan rantaian jangkitan.“Saya sentiasa berasa selamat berada di sini di Malaysia dan semua rakan saya juga berasa selamat, kerana rakyat mematuhi peraturan yang menjadi asas penting untuk memerangi Covid-19.“Saya kembali ke Hungary beberapa bulan lalu dan terkejut melihat orang-orang di sana. Mereka tidak disiplin seperti rakyat Malaysia. Pakai pelitup muka di luar, tidak pergi beli-belah, saya fikir rakyat Malaysia pada amnya sangat berdisiplin,” katanya.


Pekerja kontak rapat kini boleh bekerja dengan protokol [email protected]

Mereka yang menjadi kontak rapat Covid-19 dan diminta jalani kuarantin kini boleh ke tempat kerja di bawah rancangan Putrajaya yang mahu memastikan industri-industri dalam negara dapat bertahan ketika pandemik.Menteri Perdagangan Antarabangsa dan Industri (Miti) Mohamed Azmin Ali berkata rancangan itu adalah sebahagian daripada inisiatif [email protected] kementeriannya yang diumumkan oleh Perdana Menteri Muhyiddin Yassin.[email protected] akan membolehkan pekerja-pekerja kontak rapat untuk terus bekerja dalam situasi protokol baru yang dinamakan Safe Work Bubble selain dapat mengimbangi kelangsungan operasi sektor perkilangan dengan pengawalan penularan pandemik di kalangan pekerjaBeliau turut menyenaraikan beberapa aspek bagi inisiatif [email protected] berjalan dengan berkesan termasuk penubuhan pasukan kecemasan Covid-19 oleh pihak syarikat , sanitasi berkala premis, dan memastikan penginapan selesa bagi pekerja.“Inisiatif ini berupaya mengelakkan gangguan operasi syarikat dan mengurangkan impak terhadap produktiviti apabila terdapat kes positif Covid-19 di premis perniagaan,” katanya di samping turut menambah ia dirangka dengan mengambil nasihat kementerian kesihatan, dewan perniagaan, persekutuan serta persatuan pengilang di Malaysia.Syarikat juga boleh membuat pendaftaran di Covid-19 Intelligent Management System (CIMS) mulai 1 April 2021.Kerajaan turut mengumumkan insentif seperti pengecualian cukai bagi sektor pengilangan dan perkhidmatan bagi perbelanjaan tempat penginapan pekerja dengan nilai maksimum RM50,000.Penambahan potongan cukai itu juga turut meliputi kelengkapan seperti CCTV, alat pengesan dan alat-alat lain yang selaras dengan SOP.


Tambahan kuota haji iktiraf kebolehan, reputasi kerajaan, kata badan pemikir

Kejayaan lawatan rasmi Perdana Menteri Muhyiddin Yassin ke Arab Saudi yang berakhir hari ini membuktikan hubungan rapat dan kukuh terus terjalin antara Kuala Lumpur dan Riyadh.Ketua Eksekutif Institut Kajian Strategik dan Antarabangsa (ISIS) Herizal Hazri berkata antara hasil lawatan termasuk kejayaan mendapat kuota haji tambahan sebanyak 10,000 menunjukkan Arab Saudi mempunyai rasa hormat yang tinggi terhadap kerajaan dan umat Islam Malaysia.“Tidak mudah untuk dapat tambahan kuota. Ia perlu melalui proses yang sangat sensitif kerana Arab Saudi adalah penjaga kota Makkah yang menjadi milik semua umat Islam di seluruh dunia.“Pemberian kuota juga menunjukkan kebolehan serta reputasi kita mengurus jemaah haji dengan baik selama ini,” katanya ketika ditemu bual dalam Buletin Bernama di Bernama TV, semalam.Dalam lawatan itu, Malaysia dan Arab Saudi juga memeterai memorandum persefahaman (MoU) untuk memudahkan proses prapelepasan jemaah haji dan umrah dari Malaysia.Mengulas mengenai pembentukan Majlis Penyelarasan Arab Saudi-Malaysia, Herizal berkata ia menunjukkan komitmen serius kedua-dua kerajaan untuk merapatkan hubungan bilateral serta memperluas bentuk kerjasama sedia ada.“Jawatankuasa ini akan dapat mendorong idea-idea (kerjasama) berada di landasan yang betul. Jika terdapat kekangan, jawatankuasa ini tentu dapat menjadi pemudah cara antara kedua-dua negara,” katanya.Herizal berkata dalam konteks hubungan Kuala Lumpur-Riyadh, kedua-dua negara boleh melihat bentuk kerjasama pasca-Covid-19 untuk menyelesaikan masalah ekonomi serta membangun semula industri terjejas seperti pelancongan dan pembuatan.Katanya Malaysia dan Arab Saudi mempunyai beberapa mekanisme untuk menyelesaikan isu tersebut seperti pelaburan dalam bidang inovasi dan teknologi serta kerjasama dalam pembangunan vaksin.Beliau berkata Malaysia mempunyai reputasi yang baik dalam aspek pensijilan halal dan penyelidikan melalui Institut Penyelidikan Perubatan (IMR) serta standard yang tinggi dalam mengawal selia pandemik Covid-19 dalam negara.Herizal berkata Malaysia dan Arab Saudi juga boleh meningkatkan kerjasama pendidikan sains dan teknologi dalam usaha membangun semula reputasi agama Islam yang selama ini mempunyai tradisi yang kuat dalam bidang itu.Perbincangan antara Muhyiddin dan Putera Mahkota Arab Saudi Mohammed Salman Abdulaziz Al-Saud yang juga timbalan perdana menteri dan menteri pertahanan pada hari terakhir lawatan turut menyentuh mengenai ekonomi, pertahanan, pendidikan, jaminan makanan, perdagangan dan pelaburan.


32.9% kanak-kanak terima vaksin, 64.9% dewasa diberi dos penggalak

Sebanyak 2,837,197 individu atau 91.2% daripada populasi remaja berusia 12 hingga 17 tahun di negara ini telah melengkapkan vaksinasi Covid-19, setakat semalam.Berdasarkan data menerusi laman web CovidNow, sebanyak 2,937,206 individu atau 94.4% daripada kumpulan itu pula sudah menerima sekurang-kurangnya satu dos vaksin.Bagi populasi kanak-kanak berusia lima hingga 11 tahun pula, sebanyak 1,167,019 individu atau 32.9% telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).Sementara itu, bagi populasi dewasa, sejumlah 15,280,702 individu atau 64.9% telah menerima dos penggalak Covid-19 manakala sejumlah 22,934,957 individu atau 97.5% daripada populasi sama telah melengkapkan vaksinasi mereka dan 23,211,514 individu atau 98.7% menerima sekurang-kurangnya satu dos vaksin.Vaksinasi harian semalam menyaksikan sebanyak 45,025 dos vaksin diberikan meliputi 23,489 dos pertama, 1,349 dos kedua dan 20,187 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,159,756.Sementara itu, menurut portal GitHub KKM, 87 kes kematian akibat Covid-19 direkodkan semalam dengan Johor merekodkan angka tertinggi iaitu 22 kes, diikuti Selangor (18), Perak (10), Pulau Pinang dan Kuala Lumpur masing-masing enam kes.Pahang merekodkan lima kes, masing-masing empat kes di Kedah dan Kelantan, manakala Melaka, Negeri Sembilan dan Terengganu masing-masing tiga kes, Sarawak (dua) serta Sabah (satu).


Beribu murid mula sekolah di rumah dengan masalah sama

Berpuluh ribu murid hari ini memulakan sesi persekolahan mereka melalui pembelajaran dalam talian, selepas lebih dua bulan sekolah terpaksa ditutup berikutan lonjakan kes Covid-19 yang tinggi.Murid sekolah rendah dan menengah hingga Tingkatan 3 akan mengikuti pengajaran dan pembelajaran di rumah (PdPR), manakala Tingkatan 5 serta 6 akan bersekolah secara fizikal.Kaedah pembelajaran dalam talian masih menghadapi beberapa isu, dan satu kajian mengatakan masalah berkaitan tumpuan pelajar serta kekurangan peralatan dan infrastruktur internet antara dua halangan terbesar.Kajian yang dijalankan oleh Fakulti Pendidikan Universiti Kebangsaan Malaysia (UKM) mendapati kehadiran murid berada pada paras di bawah 80%.Ramai juga dalam kalangan murid tidak dapat menumpukan sepenuh perhatian pada pelajaran disebabkan suasana di rumah yang tidak kondusif.Kajian itu juga mendapati kira-kira separuh daripada guru tidak selesa dalam menggendalikan kelas secara dalam talian.Dikatakan hanya 50-60% guru mempunyai kemahiran dalam bidang teknologi maklumat bagi mengendalikan kelas dalam talian.Pengerusi Pusat Kepimpinan dan Polisi Pendidikan UKM Azlin Norhaini Mansor yang mengetuai kajian itu memberitahu Bernama, kaedah pengajaran dalam talian kurang berkesan kerana kurang selari dengan tahap kebolehan dan pembelajaran murid.Katanya, walaupun mempunyai peralatan yang mencukupi dan akses internet yang baik, guru, murid dan ibu bapa menghadapi kekangan dan kesukaran dalam melaksanakan pembelajaran secara dalam talian.“Murid sukar memahami apa yang diajar kepada kereka secara dalam talian disebabkan masalah komunikasi sehala…mereka sukar untuk bertanyakan soalan atau meminta penjelasan.“Dalam keadaan itu, ibu bapa mereka perlu mengajar dan bantu mereka untuk menyiapkan latihan,” katanya kepada Bernama.Kebanyakan ibu bapa tidak mampu menolong kerana mereka juga bekerja dari rumah disebabkan perintah kawalan pergerakan.Azlin menyeru supaya mewujudkan sekolah maya menggunakan saluran media seperti televisyen, radio dan juga Netflix serta Astro untuk menyiarkan pembelajaran.“Guru-guru boleh membuat jadual mengajar dua subjek selama empat jam sehari,” katanya, dan menambah jika melebihi tempoh itu, murid akan hilang fokus dan terpaksa mengadap skrin komputer terlalu lama.Presiden Majlis Permufakatan Persatuan Ibu Bapa dan Guru Nasional (PIBGN), Mohamad Ali Hasan menyambut baik pembelajaran secara dalam talian, dengan menyatakan ia merupakan kaedah pembelajaran terbaik berdasarkan situasi semasa.Katanya, salah satu isu yang perlu ditangani adalah akses kepada internet di kawasan luar bandar dan pedalaman.“Apa yang diperlukan oleh murid untuk membantu pembelajaran PdPR adalah sesi yang komprehensif dan e-bukupanduan. Pemantauan dan penilaian yang berkesan (murid) turut diperlukan. Kekangan ini perlu diambil tindakan oleh pihak berwajib secara sistematik,” katanya kepada Bernama.Ali turut mencadangan penubuhan pusat rujukan PdPR di setiap pejabat pendidikan daerah dan negeri untuk menangani masalah berkaitan kelas secara dalam talian.“Seorang pegawai khas perlu dilantik bagi menyelaras dan merancang PdPR bukan hanya untuk tempoh ini tetapi juga selepas pandemik berakhir,” tambahnya.


Covid-19: Malaysia menuju ke arah negara kebajikan?

Pengumuman demi pengumuman kerajaan mengenai pelbagai jenis bantuan bagi megurang impak Covid-19 dilihat membuka jalan kepada Malaysia untuk menjadi sebuah negara kebajikan, walaupun apa yang diberi itu mungkin diperlukan, kata seorang sosiologi politik ketika ramai ingin menutup buku tahun pandemik yang menyebabkan pekerja hilang pekerjaan, gaji dipotong dan syarikat gulung tikar dalam keadaan ekonomi tidak menentu.Inisiatif bagi membantu golongan miskin tegar bukan perkara baru dan sudah dilaksanakan sejak berdekad lalu, tetapi pada tahun ini menyaksikan pelbagai skim dan pakej rancangan diperkenalkan sejurus pelaksanaan Perintah Kawalan Pergerakan dikuatkuasakan, yang menyaksikan semua sektor kecuali perkhidmatan penting ditutup sebagai satu usaha bagi mengekang Covid-19.Satu demi satu bantuan diumumkan seperti pemberian moratorium pinjaman, Bantuan Prihatin Nasional dan pengeluaran Kumpulan Wang Simpanan Pekerja, dan pada masa sama pandemik Covid-19 terus menerus membadai ekonomi yang sememangnya sudah goyah.Sivamurugan Pandian, yang merupakan seorang profesor di Universiti Sains Malaysia memberitahu MalaysiaNow semua bentuk bantuan yang diberikan terutama kepada golongan yang amat memerlukan, “sebenarnya” menjadikan Malaysia sebagai sebuah negara kebajikan.“Ketika krisis, orang ramai kebiasaannya akan meminta bantuan dan mahu kerajaan menyelesaikan masalah mereka. Mereka mahu kerajaan memahami keperluan, tuntutan dan apa yang mereka fikirkan,” katanya.Namun, beliau memberi peringatan usaha yang dilakukan kerajaan akan menyebabkan bebanan kewangan kerana rakyat akan bergantung kepada tambahan bantuan kewangan, yang akan memaksa kerajaan terus memberikan bantuan.Sebagai tambahan kepada perbelanjaan melibatkan pelan menyelamat Covid-19, hutang negara yang mengembang kepada RM874.27 bilion.Kerajaan juga diminta untuk menambah bantuan-bantuan kepada rakyat disebabkan pandemik masih berlanjutan baik di dalam negara dan di seluruh dunia.Pakar-pakar termasuk daripada Pertubuhan Kesihatan Sedunia (WHO) memberi amaran pendemik Covid-19 tidak akan lenyap dalam masa terdekat, walaupun dengan program pemvaksinan yang sedang dilakukan di seluruh dunia, termasuk di negara jiran Singapura.Penduduk yang mungkin paling teruk terjejas disebabkan ketidaktentuan ekonomi yang menyebabkan masalah kesihatan awam adalah mereka daripada golongan M40 dan B40.Sivamurugan mengatakan bantuan kewangan yang diberikan kepada mereka yang memerlukan mungkin akan berterusan.Namun, katanya orang ramai juga perlu mengambil inisiatif sendiri dengan mencari jalan bagi membantu kedudukan kewangan mereka.“Intervensi yang diberikan harus dilihat sebagai langkah sementara dan bukan kekal,” katanya kepada MalaysiaNow.Tetapi ahli ekonomi Lee Hwok Aun, felow kanan di Institut ISEAS-Yusof Ishak Singapura, mengatakan tidak ada yang perlu dirisaukan mengenai bantuan kewangan yang diberikan oleh kerajaan.Katanya, bantuan itu membabitkan soal kelangsungan hidup dan menjaga keperluan asas kehidupan setiap rakyat.Bercakap kepada MalaysiaNow, beliau mengatakan kerajaan perlu terus bertanggungjawab dalam menjaga kebajikan rakyat dan penduduknya sebagai sebahagian daripada perlindungan sosial global.Tambahnya, kenaikan kos upah tidak seiring dengan peningkatan kos sara hidup, manakala perubahan dalam industri dan pasaran kerja membuatkan pekerja lebih terdedah.“Dalam beberapa aspek, masih terdapat kekurangan membabitkan kebajikan sosial di Malaysia,” katanya.“Pandemik mendedahkan kerentanan kepada kebanyakan isi rumah membabitkan kebajikan sosial, dan kekurangan sumber swasta untuk membantu. Ia adalah kepentingan nasional, bukan sekadar satu kewajipan sosial, untuk masyarakat membantu kumpulan rentan.”Bagaimanapun tambahnya, bantuan sosial perlu dirancang dengan baik, kena pada sasaran dan dilaksana dengan berkesan.Sivamurugan senada dengan keperluan melindungi golongan kurang berkemampuan ketika krisis seperti apa yang berlaku sekarang melibatkan Covid-19, asalkan sistem penyampaian bantuan kewangan dapat membantu mereka.


Perikatan Nasional akan perkenal logo baru hadapi PRU15

Perikatan Nasional (PN) akan memperkenalkan logo baru untuk digunakan pada Pilihan Raya Umum Ke-15 (PRU15).
Pengerusi PN Muhyiddin Yassin berkata ia susulan terdapat cadangan untuk mengubah suai logo sedia ada semasa Mesyuarat Majlis Tertinggi gabungan itu, kira-kira dua minggu lepas.
"Logo sedia ada sudah baik tetapi kita akan buat penambahbaikan dan ada simbol-simbol yang digunakan.
"Jadi logo yang sesuai akan diperkenalkan dan dimaklumkan kepada pihak SPR (Suruhanjaya Pilihan Raya)," katanya ketika ditemui pemberita semasa menghadiri Kenduri Rakyat Aidiladha Perikatan Nasional Negeri Perak di Kampung Manjoi semalam.
Beliau berkata demikian ketika diminta mengulas mengenai PAS yang membayangkan tidak menggunakan logo PN dan bulan purnama untuk calonnya pada PRU15.
Presiden PAS Abdul Hadi Awang dilaporkan berkata parti itu akan menggunakan simbol baru dan sesuai untuk semua calonnya bagi menghadapi PRU akan datang.
Mengulas lanjut, Muhyiddin berkata PAS telah memaklumkan mahu mencari logo yang bersesuaian dengan PN dan ia sedang diusahakan oleh setiausaha agung gabungan itu Hamzah Zainudin.
Pada 3 Julai lepas, Timbalan Presiden PAS Tuan Ibrahim Tuan Man dilaporkan berkata keputusan untuk menggunakan logo PN pada PRU15 masih belum dimuktamadkan.


Kes baru turun bawah 2,000, 4 lagi terkorban

1,922 kes baru Covid-19 direkodkan hari ini menjadikan jumlah keseluruhan sebanyak 4,530,312 kes.Sebanyak 1,564 pesakit turut dilaporkan sembuh, menjadikan jumlah keseluruhan kes sembuh sebanyak 4,471,631.Ketika ini, 22,961 kes aktif direkodkan, dengan 21,921 atau 95.5% daripadanya sedang menjalani kuarantin kendiri.Dalam pada itu, 16 (0.1%) kes kini berada di pusat kuarantin sementara 992 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 32 kes dan 18 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 62.2% dengan kes Covid-19 merangkumi 7.3%.Empat kes kematian termasuk satu kematian sebelum tiba di hospital dilaporkan menjadikan kes keseluruhan kematian adalah sebanyak 35,720 orang.


31 pelajar, 3 pensyarah kolej matrikulasi Negeri Sembilan disahkan positif Covid-19

Sebanyak 34 kes positif Covid-19 dikesan di Kolej Matrikulasi Negeri Sembilan (KMNS), Kuala Pilah membabitkan 31 pelajar dan tiga pensyarah.Pengerusi Jawatankuasa Keselamatan dan Pengurusan Bencana (JKPBD) Kuala Pilah, Mohd Faizal Abdul Manap berkata, seramai 105 warga kolej yang merupakan kontak rapat telah diarahkan untuk menjalani kuarantin sementara menunggu keputusan ujian saringan Covid-19.Katanya, kesemua yang positif telah dihantar ke pusat kuarantin dan rawatan Covid-19 (PKRC) Tampin untuk tindakan lanjut, semalam.“Kita juga telah melaksanakan kawalan secara pentadbiran bermula semalam (Khamis) bagi mengelakkan penularan wabak, manakala seramai 523 warga kolej yang telah disaring semalam, disahkan negatif,” katanya ketika dihubungi hari ini.Beliau berkata ketika ini segala pergerakan keluar masuk ke kolej berkenaan tidak dibenarkan dan tindakan kompaun akan dikenakan sekiranya terdapat mana-mana individu yang ingkar.Ibu bapa pelajar turut dinasihatkan agar tidak panik dengan perkembangan tersebut, tambahnya.Semalam, Negeri Sembilan merekodkan sebanyak 181 kes baru Covid-19 menjadikan jumlah kumulatif kes kini 108,958 kes.


Ambil iktibar program Menu Rakyat 1Malaysia, kata pengusaha restoran

Sejak awal Februari lalu, para menteri dan kebanyakan media berpandangan masalah utama yang dihadapi oleh majoriti rakyat Malaysia adalah harga makanan yang mahal.
Susulan itu, diperkenalkan satu program menyediakan menu hidangan dengan harga murah dikenali Menu Rahmah.
Melalui program itu, pembeli boleh mendapatkan set makan tengah hari atau malam dengan harga bawah RM5.
Pada minggu pertama pelaksanaannya, program tersebut mendapat sambutan hangat dan maklum balas yang baik.
Bagaimanapun, pada minggu ini sahaja media sosial sudah mula dipenuhi aduan dan keluhan peniaga yang merasakan tidak mampu meneruskan pengeluaran set hidangan Menu Rahmah dengan harga yang rendah sedangkan kos pengeluaran melibatkan barang mentah dan asas masih tinggi dalam pasaran.
Seorang pemilik dan pengusaha restoran di Seksyen 7, Shah Alam, Selangor berkata penyediaan menu berkonsep “bajet” tidak boleh bertahan lama tanpa suntikan dana atau subsidi oleh kerajaan.
Fairuz Deli yang mengusahakan restoran dan katering lebih 30 tahun berkata, kerajaan campuran perlu mengambil iktibar daripada program Menu Rakyat 1Malaysia (MR1M) yang dijalankan pada era pentadbiran Najib Razak sekitar tahun 2011, lebih sedekad yang lalu.
Ketika itu katanya, rangkaian restoran dikenali Restoran Ukhwah ditubuhkan dan penglibatan kira-kira 1,115 kedai makan menyahut inisiatif program tersebut untuk menyediakan lauk pauk dengan harga antara RM3 hingga RM5 termasuk minuman.
Fairuz juga salah seorang pengusaha restoran yang menyertai MR1M dengan restorannya ketika itu dibuka di Taman Sri Murni, Selayang.
Katanya, bagi tempoh enam bulan pertama program berlangsung, perniagaan masih boleh bertahan meskipun kos barangan meningkat secara mendadak sejak awal tahun 2011.
“Harga cili merah, ikan dan sayur paling naik mendadak masa tu dari RM8 hingga cecah RM13 dan RM15 sekilogram
“Sayur sawi pula RM3.50 dari RM2.50, tomato RM5 sebelum tu RM4, limau nipis RM5 dari RM3 dan timun pun sama.
“Sampai hari ini, harga-harga sayur ni makin naik tak pernah turun. Macam mana nak jual lauk murah?” katanya kepada MalaysiaNow ketika ditemui di restorannya.
Atas sebab itu, katanya, selepas enam bulan menyediakan hidangan MR1M, dia berhenti menjual nasi tengah hari dan tukar operasi pada waktu petang hingga lewat malam.
Ini bagi membolehkan dia membaik pulih kos kerugian yang ditanggung akibat kos pengeluaran yang berlebihan daripada keuntungan.
Bagi program Menu Rahmah, Fairuz terus menggelengkan kepala dan menegaskan dia tidak akan menjalankan inisiatif tersebut di restorannya.
Katanya, para pelanggannya masih boleh menikmati hidangan yang murah tanpa perlu memilih menu daripada program tersebut.
Antaranya, set roti bakar dan minuman atau set roti jala dengan kuah kari ayam.
Selain itu, nasi putih dengan sambal telur dipadankan dengan sayur pilihan mengikut hari.
“Semuanya pun bawah RM7. Dah bertahun saya buat untuk pelajar-pelajar datang makan.
“Tak perlu tunggu Menu Rahmah dan sebagainya.”
Bercerita lebih lanjut, Fairuz membayangkan program Menu Rahmah yang bermula pada penghujung Januari lalu tidak mampu bertahan lama dalam keadaan ekonomi yang kian mencabar.
Menurutnya, dengan kos operasi melibatkan harga barangan yang tinggi, kos sewa dan utiliti yang tidak menentu selepas pandemik Covid-19 serta bayaran gaji pekerja mengikut kadar semasa hanya menyebabkan peniaga lebih menderita.
“Paling lama pun saya jangka empat bulan melainkan ada dana atau bantuan dari kerajaan. Kalau tiada, memang bungkus (tutup) macam Restoran Ukhwah. Kalau tak percaya boleh pergi tengok restoran-restoran itu kini dah macam diambil alih oleh kedai mamak.
“Dan harga bukannya sama macam yang diperjuangkan pada tahun 2011 dulu, sebab apa? Tak boleh tahan. Kita beli pun mahal macam mana nak jual murah. Tak logik.
“Jadi ambillah iktibar. Kita bukan tak pernah buat, tapi tak menjadi.”

Seorang pekerja menunjukkan juadah makanan yang telah siap dibungkus untuk pelanggan ketika tinjauan mengenai inisiatif Menu Rahmah di pasar raya Mydin dekat Ayer Keroh, 2 Februari. Gambar: Bernama

Bertukar wajah
Tinjauan MalaysiaNow ke unit Restoran Ukhwah di Medan Tuanku, Kuala Lumpur sudah bertukar wajah dan dipercayai bertukar pemilik dan pengurusan.
Harga makanan yang disediakan juga tidak jauh beza dengan harga yang dijual oleh kedai-kedai makanan berdekatan.
Ketika lawatan, restoran tersebut tidak dikunjungi ramai pelanggan dan hanya beberapa meja dilihat dikunjungi pelanggan.
Anuar Khan, seorang pelanggan tetap di situ memberitahu restoran asalnya sudah lama tutup sebelum diuruskan oleh pengusaha lain.
Dia yang sering menikmati minuman petang di restoran berkenaan berkata, program MR1M yang dijalankan ketika Restoran Ukhwah beroperasi sudah lama tidak beroperasi sehingga dia juga hampir terlupa mengenai kewujudannya suatu masa dulu.
Dalam pada itu, Syazwani Abdul Hamid, seorang pemilik dan pengusaha restoran makanan pagi dan tengah hari di Kota Warisan, Sepang pada mulanya tidak berat hati menyediakan set hidangan Menu Rahmah dengan harga RM5.
Bagaimanapun, selepas seminggu menawarkan hidangan Menu Rahmah, Syazwani mula menyedari hakikat sebenar yang perlu ditanggungnya.
Pertama, harga yang dibayar oleh pelanggan tidak mencukupi untuk menampung perbelanjaan operasinya khususnya bayaran gaji pekerja.
Kedua, sasaran pelanggannya tersasar apabila makanan yang dijual tidak boleh dikawal.
Ini bermakna, sesiapa sahaja yang datang membeli dan makan di restorannya boleh menikmati hidangan Menu Rahmah tanpa mengira latar belakang kewangan sama ada kurang berkemampuan atau sebaliknya.
“Sebenarnya boleh buat, memang boleh sediakan set nasi harga macam tu. Tapi kita yang sakit. Contohnya ayam, boleh potong kecil dan jual dalam kuantiti yang lebih sikit.
“Tapi selain itu kena tengok juga, harga minyak masak masih tinggi. Belum masuk bahan lain.
“Kemudian, orang yang tolong cuci ayam dan bancuh air tu pun kena bayar upah, bukan buat kerja percuma,” katanya kepada MalaysiaNow.
Pada 9 Februari, Syazwani menghentikan tawaran hidangan Menu Rahmah dan meneruskan jualan nasi campur seperti biasa.
Dengan cara itu, sesiapa juga boleh menikmati harga makanan yang rendah bersesuaian dengan lauk yang dipilih.
“Saya fikir cara ini lebih baik kerana pelanggan sendiri yang ada pilihan. Nak beli yang berbaloi kena bayar lebih sikit.
“Nak beli yang jimat, bayar murah. Saya pun tak pening memikirkan nasib perniagaan dan pekerja.”
Syazwani juga merasakan program tersebut sememangnya memberi manfaat kepada banyak orang yang masih bergelut dengan kos sara hidup yang tinggi.
Namun, tanpa pengeluaran dana dan bantuan kerajaan bermakna program itu tidak boleh bertahan lama.
Katanya, jika benar kerajaan mahu membantu rakyat mendapatkan harga murah, mereka perlu memikirkan cara lain seperti menurunkan inflasi atau lebih cepat dan mudah, memberikan subsidi kepada pengusaha makanan dalam usaha menyediakan Menu Rahmah secara berterusan.
“Kerajaan kena paham, tiada yang percuma terutama sekali dalam perniagaan pada masa serba serbi mahal ini.”
Terdahulu, Menteri Perdagangan Dalam Negeri dan Kos Sara Hidup Salahuddin Ayub memberitahu pelaksanaan inisiatif Menu Rahmah tidak melibatkan sebarang peruntukan ataupun perbelanjaan daripada kerajaan.
Sebaliknya ia bergantung sepenuhnya kepada komitmen peniaga secara sukarela menyertainya dalam membantu mereka yang memerlukan terutamanya golongan B40.


Malaysia kemuka rayuan pembatalan pingat emas Ziyad kepada IPC

Malaysia akan mengemukakan rayuan kepada Jawatankuasa Paralimpik Antarabangsa (IPC) dan World Para Athletics (WPA) berhubung keputusan acara lontar peluru F20 (kecacatan intelektual) pada Sukan Paralimpik Tokyo hari ini.Ketua kontinjennya, Megat D Shahriman Zaharudin berkata proses rayuan kepada kedua-dua badan sukan itu akan dilakukan esok.Beliau berkata kenyataan rasmi juga akan dikeluarkan pihaknya esok.“Buat masa ini, saya tak nak kata apa-apa lagi, kita perlu sensitif dalam perkara ini,” katanya kepada Bernama.Beliau sebelum itu melakukan protes kepada jawatankuasa teknikal pertandingan berhubung status jaguh olahraga Muhammad Ziyad Zolkefli yang diklasifikasikan sebagai tidak memulakan aksi walaupun melengkapkan lontaran pada saingan akhir berlangsung di Stadium Olimpik.Terdahulu, aksi Ziyad berjaya mempertahan emas dimenanginya di Rio 2016 selain memecah rekod dunia 17.29m yang dilakukan atlet itu di Kejohanan Olahraga Para Dunia London pada 2017 dengan lontaran pada percubaan ketiga 17.94m sebelum jawatankuasa teknikal membuat keputusan kontroversi membatalkannya.Bukan sahaja Ziyad malah dua lagi atlet iaitu Jordi Patricio Congo Villalba dari Ecuador dan Todd Hodgets dari Australia turut diberikan status sama.Ecuador dan Australia yang tidak berpuas hati dengan keputusan itu turut bersama dengan Megat D Shahriman dalam mengemukakan protes kepada jawatankuasa teknikal.Atlet Ukraine, Maksym Koval diumum sebagai pemenang emas dengan lontaran 17.34m sekali gus memecah rekod dunia milik Muhammad Ziyad.Perak juga milik atlet Ukraine, Oleksandr Yarovyi, dengan lontaran 17.30m manakala gangsa milik Efstratios Nikolaidis dari Greece, dengan lontaran 15.93m.Menteri Belia dan Sukan Ahmad Faizal Azumu sebelum itu mengesahkan kem negara sudah pun mengemukakan bukti untuk membantah protes yang dilakukan pasukan Ukraine sehingga menyaksikan emas terlepas daripada genggaman Ziyad.


Umno tangguhkan perhimpunan agung disebabkan PKP

Umno menangguhkan perhimpunan agung yang dijadualkan hujung bulan ini bagi mematuhi Perintah Kawalan Pergerakan (PKP), kata Ahmad Maslan.Setiausaha agung Umno itu berkata, bagaimanapun pemilihan parti akan diteruskan di semua peringkat seperti yang ditetapkan.“Adalah diingatkan agar ahli-ahli Umno sentiasa mematuhi SOP yang ditetapkan bagi mengekang penularan Covid-19,” kata Ahmad yang juga ahli Parlimen Pontian dalam satu kenyataan hari ini.Perhimpunan agung yang seharusnya diadakan pada 30 dan 31 Januari akan membahaskan tiga usul yang bakal menentukan masa depan Umno, selepas sebahagian daripada pemimpin yang berdepan pertuduhan rasuah mahu bekerjasama dengan Presiden PKR Anwar Ibrahim.Usul tersebut adalah mempertahankan hubungan kerjasama dengan PAS, memutuskan hubungan dengan Bersatu Malaysia semasa menghadapi Pilihan Raya Umum ke-15 (PRU15) dan menggesa supaya PRU15 diadakan sebelum berakhir suku pertama 2021.Presiden Umno Ahmad Zahid Hamidi sejak minggu lalu berdepan dengan gesaan daripada pemimpin kanan Pemuda yang menggesanya untuk meletakkan jawatan bagi memberikan laluan kepada rombakan parti.


Biden belum buat keputusan tanding semula bagi penggal kedua

Presiden Amerika Syarikat (AS) Joe Biden belum membuat keputusan muktamad sama ada akan bertanding untuk penggal kedua pada 2024, lapor Sputnik.
Menurut Politico, isteri presiden, Jill Biden, menyokong suaminya bertanding pada pemilihan presiden akan datang.
Di sebalik kebimbangan mengenai keupayaan pemimpin berusia 80 tahun itu, mereka yang rapat dengan Biden percaya tidak mustahil beliau bertanding semula dan pengumuman mengenainya mungkin dibuat lebih awal iaitu dijangkakan pada pertengahan Februari.
Pada November, media AS melaporkan Biden mengadakan pertemuan tertutup dengan sekumpulan kecil penasihat kanan di kediaman Rumah Putih.
Pertemuan itu dikatakan untuk berbincang mengenai persiapan kempen pemilihan semula 2024.


97.6% dewasa, 87.4% remaja lengkap divaksinasi

Sebanyak 22,846,708 individu atau 97.6% populasi dewasa di negara ini telah lengkap menerima suntikan vaksin Covid-19 setakat semalam.Berdasarkan data kementerian kesihatan (KKM) melalui laman CovidNow, sebanyak 23,142,519 individu atau 98.9% daripada golongan itu menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 87.4% atau 2,749,975 telah melengkapkan vaksinasi manakala 2,843,040 atau 90.4% menerima sekurang-kurangnya satu dos vaksin Covid-19.Sejumlah 153,228 dos vaksin telah diberikan melibatkan 145,179 dos penggalak, dengan 4,653 dos kedua dan 3,396 dos pertama.Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 57,112,114 dengan 5,727,151 daripadanya adalah dos penggalak.


Pakar ekonomi sekolahkan Rafizi di sebalik kontroversi 'jangan beli ayam'

Seorang pakar ekonomi hari ini “membantu” untuk menyediakan satu draf kenyataan media kepada Menteri Ekonomi Rafizi Ramli selepas cadangannya supaya pengguna tidak membeli ayam bagi menurunkan harga mendapat reaksi bertali arus daripada warga media sosial.
Noor Azlan Ghazali dari Universiti Kebangsaan Malaysia (UKM) berkata, kenyataan Rafizi tidak begitu menyeluruh memandangkan masih terdapat beberapa persoalan yang perlu dijelaskan.
Beliau merangkumkan hipotesis Rafizi bahawa dengan keanjalan permintaan yang lebih tinggi, kenaikan harga akan menjadi punca kepada pengurangan permintaan dan tindakan ini akan menyebabkan penurunan harga berlaku atau setidaknya meredakan kenaikan harga makanan.
Bagaimanapun katanya, terdapat dua persoalan utama yang perlu dijelaskan oleh Rafizi melalui kenyataannya iaitu “permintaan apa” dan “permintaan siapa?
Ini kerana, katanya, beliau yakin Rafizi hanya cenderung melihat kepada perkongsian data yang bersifat analitik tanpa meneliti data terkini dari Jabatan Perangkaan terkini mengenai Indeks harga pengguna yang jelas menunjukkan sebanyak 671 (80%) daripada 841 barangan yang dipantau sudahpun mencatat kenaikan harga.
“Jumlah ini terdiri dari tiga komponen utama iaitu makanan di rumah (16.9%), makanan di luar rumah (11.5%) dan minuman (1.1%).
“Kadar inflasi untuk makanan di rumah mencecah 7.3% dan kadar inflasi makan di luar rumah meningkat lebih tinggi pada kadar 9.6%, berbanding kadar inflasi keseluruhan yang merangkumi semua kategori perbelanjaan iaitu 4%,” tulisnya di Facebook.
Noor Azlan yang juga bekas pengarah eksekutif Majlis Tindakan Ekonomi menjelaskan dengan andaian Rafizi semuanya kekal sama, penurunan dalam permintaan yang berpunca dari kenaikan harga akan menyebabkan harga yang lebih rendah.
Dan, jumlah permintaan yang dapat dipenuhi juga akan menjadi lebih rendah.
“Ini membawa kepada persoalan kedua, permintaan siapa? Siapakah yang akan menanggung beban mengurangkan permintaan ini? Siapakah yang perlu mengorbankan permintaan sedia ada?
“Si kaya atau si miskin? Saranan ini menjadi polemik. Ramai yang hilang punca, keluar dari ehwal ekonomi negara, terus berpolitik pula.”
Pada 23 Disember, Rafizi dilaporkan berkata biarpun harga barangan terus meningkat pengguna dilihat masih bersedia membayar harga yang ditawarkan pembekal.
“Kalau harga ayam tu dah mahal sangat kita sepatutnya kurangkan makan ayam,” katanya pada satu sidang media hingga mencetuskan pelbagai reaksi di media sosial.
Atas sebab itu, Noor Azlan tampil dengan draf kenyataan media sebanyak 11 perenggan dengan tajuk “Membendung Kenaikan Harga Melalui Kebijaksanaan Kepenggunaan” sebagai panduan buat Rafizi yang menjelaskan isu berkenaan.
Berikut adalah petikan draf kenyataan media yang ditulis oleh Noor Azlan di Facebook:
“Kerajaan menyedari bahawa kita kini berhadapan dengan tekanan keatas harga, khususnya harga makanan dan juga kos makan di luar rumah. Walaupun kadar inflasi keseluruhan negara berada ditahap 4%, kadar inflasi untuk kedua-dua kategori perbelanjaan ini meningkat dengan lebih tinggi iaitu 7.3% dan 9.6%.
“Selain dari menangani aspek pengeluaran dan penawaran, membenteras tindakan monopolistik serta kartel yang menekan pengguna dan meningkatkan produktiviti pengeluaran makanan negara, pengguna juga mempunyai peranan untuk mempengaruhi dan memastikan harga dipasaran agar menjadi harga yang adil-untuk pengguna dan pengeluar.
“‘Kebijaksanaan Pengguna’ adalah kuasa pengguna yang dapat meredakan kenaikan harga, khususnya peningkatan harga yang tidak berpatutan.
"Pengguna berupaya mempengaruhi harga dipasaran dan mendispilinkan peniaga untuk menawarkan harga yang adil bersandarkan faktor penawaran dan permintaan yang asli.
“Kerajaan akan meningkatkan perkongsian data dan maklumat kepada rakyat berkaitan harga barangan dan perkhidmatan dengan lebih kerap dan terperinci bagi membolehkan pengguna membuat keputusan yang terbaik dalam keputusan kepenggunaan masing-masing."


Pesara guru tadikan besarkan anak angkat Muslim dikurnia anugerah Maulidur Rasul

Jasa Chee Hoi Lan membesarkan anak angkat beragama Islam membolehkan pesara guru tadika itu dikurniakan Anugerah Maulidur Rasul Peringkat Kebangsaan 1444 Hijrah/2022 Masihi sekali gus mendapat gelaran Ikon Ibu Sejati-Keluarga Malaysia.
Chee, 83, yang membesarkan Rohana Abdullah, 20, sejak usia dua bulan hingga sekarang mendapat perhatian masyarakat dan kerajaan kerana keikhlasannya menjaga serta mendidik gadis itu walaupun mereka berlainan agama.
Anugerah itu dikurniakan Yang di-Pertuan Agong Sultan Abdullah Sultan Ahmad Shah pada Majlis Sambutan Maulidur Rasul Peringkat Kebangsaan 1444 Hijrah/2022 Masihi di Pusat Dagangan Dunia hari ini.
Chee yang hadir berkerusi roda ketika ditemui pemberita selepas majlis itu menjawab ringkas: “Saya sangat gembira (menerima anugerah itu).”
Sementara itu, Pengerusi Jawatankuasa Pendidikan Majlis Agama Islam Wilayah Persekutuan (MAIWP) Syed Zainal Abidin Syed Mohamed Tahir dinobatkan sebagai penerima Anugerah Perdana Maulidur Rasul tahun ini.
Zainal, 59, berkata pengurniaan anugerah itu memberikan semangat untuk beliau menjalankan tugas seharian yang mencabar.
“Saya memang suka mengamalkan korporat dakwah dan dengan adanya anugerah ini saya serta rakan-rakan korporat lain akan menggunakan platform sedia ada untuk berbuat baik dalam syarikat dan komuniti sekeliling,” kata anak kelahiran Kota Bharu, Kelantan itu.
Lima lagi penerima Anugerah Maulidur Rasul adalah Pengarah Pusat Dialog Peradaban Universiti Malaya Azizan Baharudin, Penerbit Eksekutif (Pengisian Kandungan Islam) TV3 dan TV9 Ahmad Noor Sulaiman dan Pengerusi Yayasan ZIKAY Mohd Khay Ibrahim.
Penerima lain adalah aktivis kemanusiaan dan penceramah motivasi Shazrina Azman atau lebih dikenali sebagai Mizz Nina serta kaunselor berdaftar Hushim Salleh.


53.3% dewasa terima dos penggalak

Seramai 12,473,139 individu dewasa atau 53.3% daripada populasi kumpulan itu di negara ini telah menerima dos penggalak Covid-19 setakat semalam. Berdasarkan data di laman web CovidNow, sejumlah 22,930,943 individu atau 98% daripada populasi sama telah melengkapkan dua dos vaksinasi, manakala 23,206,202 individu atau 99.2% menerima sekurang-kurangnya satu dos vaksin.Bagi populasi remaja berumur 12 hingga 17 tahun pula, sejumlah 2,792,265 atau 88.7% daripada populasi kumpulan itu telah melengkapkan vaksinasi, manakala 2,869,845 individu atau 91.2% menerima sekurang-kurangnya satu dos vaksin.Bagi vaksinasi harian, sebanyak 119,543 dos diberikan semalam meliputi 9,321 dos pertama, 2,188 dos kedua dan 108,034 dos penggalak menjadikan jumlah kumulatif dos vaksin diberikan di bawah Program Imunisasi Covid-19 Kebangsaan (PICK) sebanyak 64,108,866 dos.Sementara itu menurut portal Github kementerian kesihatan sembilan kematian akibat Covid-19 dilaporkan semalam dengan empat di Perak dan satu masing-masing di Kedah, Melaka, Pahang, Pulau Pinang dan Selangor.


Bekas bos SPRM jadi peguambela ahli Umno terpalit kes pengubahan wang haram

Wujud kebimbangan dalam kalangan pengamal undang-undang apabila bekas ketua pesuruhjaya Suruhanjaya Pencegahan Rasuah Malaysia (SPRM) memainkan peranan sebagai peguam bela kepada ahli politik yang didakwa rasuah.MalaysiaNow difahamkan bekas pengerusi Felda Shahrir Samad diwakili oleh Dzulkifli Ahmad, yang merupakan ketua pesuruhjaya SPRM dari tahun 2016 hingga 2018 dalam kes pengubahan wang haram.Shahrir yang juga bekas ahli Parlimen Johor Bahru menghadapi tuduhan pengubahan wang haram selepas gagal mengisytiharkan jumlah pendapatan sebenar miliknya pada 2013 semasa beliau menerima wang berjumlah RM1 juta daripada bekas perdana menteri Najib Razak.Sebelum menjadi orang nombor satu SPRM, Dzulkifli pernah mengetuai Pasukan Penguatkuasaan Pemulihan Hasil Negara (NRRET), sebuah unit di bawah Jabatan Peguam Negara (AGC) yang mewakili beberapa agensi ketika terlibat menyiasat kes 1MDB pada 2015.Unit itu dibubarkan oleh kerajaan Pakatan Harapan, merupakan pasukan yang mengurus kes-kes mengelak cukai dan aliran keluar dana haram.Pasukan itu pernah mencetuskan kontroversi kerana sering melakukan serbuan bersenjata melibatkan syarikat-syarikat dan rumah persendirian yang disyaki mengelak cukai.Dzulkifli juga pernah mengetuai unit di bawah AGC dalam memerangi pengubahan wang haram, pertuduhan yang sama dihadapi oleh anak guamnya sekarang.Shahrir dituduh di bawah seksyen 113(1)(a) Akta Cukai Pendapatan 1967, kerana tidak mengisytihar wang berjumlah RM1 juta yang diterima daripada Najib melalui akaun Public Bank miliknya pada 2013.Pertuduhan terhadapnya dibuat mengikut Seksyen 4 (1) (a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.Sabit kesalahan boleh dikenakan hukuman denda tidak melebihi RM5 juta atau penjara tidak melebihi lima tahun atau kedua-dua sekali.Shahrir antara 80 individu dan entiti yang menerima notis kompaun SPRM pada 2019 kerana menjadi sebahagian penerima sejumlah wang bernilai RM420 juta daripada Najib.Shahrir pada 2015 mengatakan amalan menerima wang daripada presiden Umno adalah perkara biasa.Beliau enggan membayar kompaun itu, dan sebaliknya mengemukakan semakan kehakiman bagi mencabar notis dikeluarkan SPRM.Persoalan etikaDzulkifli apabila dihubungi mengesahkan sebahagian daripada pasukan peguam Shahrir.Beliau bagaimanapun tidak menjawab apabila ditanya apakah wajar bagi beliau mewakili seseorang yang berdepan dengan pertuduhan rasuah sebagai bekas ketua pesuruhjaya SPRM.Seorang peguam kanan memberitahu MalaysiaNow akan berlaku konflik kepentingan kerana Dzulkifli pernah terlibat dengan SPRM yang menyiasat 1MDB, sumber kepada wang yang diterima Shahrir.“Beliau meletakkan dirinya dalam keadaan mempunyai konflik kepentingan apabila menjadi peguambela kepada Shahrir – kerana beliau mempunyai maklumat sulit yang diperolehi ketika berkhidmat di AGC dan sebagai KP SPRM,” kata peguam itu dengan syarat tidak dinamakan.Beliau mengingatkan tentang undang-undang ketat etika dan tingkah laku ditetapkan Majlis Peguam dan menambah tidak sepatutnya seorang peguambela dan peguamcara untuk menerima kes seperti ini.Sementara di Mahkamah Tinggi Kuala Lumpur seorang lagi peguam Shahrir, Firoz Hussein Ahmad memohon untuk menyingkirkan Hakim Mahkamah Tinggi Mohd Nazlan Mohd Ghazali daripada mendengar kes tersebut.Pada Julai, Nazlan menjatuhkan hukuman bersalah kepada Najib berhubung dakwaan melibatkan SRC International Sdn Bhd.Shahrir berkata disebabkan itu, kemungkinan besar beliau tidak akan mendapat keadilan jika Nazlan menjadi hakim.


SPRM bukan Azam Baki

Suruhanjaya Pencegahan Rasuah Malaysia (SPRM) adalah satu institusi, manakala Azam Baki adalah ketua pesuruhjayanya.Rakyat boleh hilang kepercayaan pada Azam, tapi jangan sesekali hilang kepercayaan pada SPRM.Sama ada Azam berhak atau tidak untuk memiliki saham, ia sudah tidak penting.Yang penting ialah integriti SPRM itu sendiri.Apabila ada isu yang menggugat kredibiliti institusi SPRM, apa yang utama dan perlu dilakukan segera ialah mempertahankan kredibiliti institusi tersebut.Nama baik seseorang individu penting, tapi ia tidak sepenting nama baik sesebuah institusi.Jika individu itu terpaksa dikorbankan demi menjaga nama baik sesebuah institusi, maka ia perlu dikorbankan.Ia adalah satu pengorbanan yang bernilai kerana menyelamatkan nama baik institusi tersebut.Ketua pesuruhjaya datang bersilih ganti.Semua ketua pesuruhjaya perlu menjaga nama baik institusi, melebihi nama baik dirinya bukan sebaliknya.Ia bukan sahaja perlu bersih, tapi kelihatan bersih, dan bersihnya tahan serangan.Jika ia bersih, tapi kelihatan kotor, ataupun kotor disebabkan serangan, maka lakukanlah apa yang patut agar institusi sentiasa kelihatan bersih.Tampil menghadapi serangan adalah satu tindakan yang berani.Tapi jika penjelasan itu membawa kerosakan kepada nama baik institusi, maka jalannya ialah mempertahankan nama baik institusi dengan melakukan pengorbanan yang wajar.Jangan memaksa institusi digunakan untuk mempertahankan diri.Ini adalah satu tindakan kurang beretika kerana ia merendahkan lagi martabat institusi tersebut.Tindakan yang lebih beretika ialah berehat seketika sehingga ribut reda.Tatkala berehat menunggu ribut reda, biarlah imej sendiri dibersihkan oleh agensi penyiasatan yang lain.Itu adalah tanda sayang tertinggi seorang ketua pesuruhjaya terhadap institusi yang diketuainya.Cinta dan jawatan itu memerlukan pengorbanan.Melainkan ia lebih menyayangi dirinya.Keengganan Najib Razak untuk berundur seketika ketika isu 1MDB meledak menyebabkan rakyat hilang kepercayaan kepada Barisan Nasional, lalu tewas pada Pilihan Raya Umum-ke 14 buat kali pertama dalam sejarah.Ambillah pengajaran itu.Masa yang sangat panjang diperlukan untuk memulihkan imej SPRM yang rosak di mata rakyat.Oleh itu, berbaloikah ia dikorbankan kerana seorang individu?


Apa yang perlu Anwar lakukan

Mei lalu, ketika Sultan Abdullah Sultan Ahmad Shah pertama kali memberikan amaran kepada ahli politik agar tidak mengalihkan perhatian daripada perang melawan pandemik, angka harian kes baru Covid-19 kita baru pada tahap dua angka.Dua hari lepas, kes tertinggi direkodkan setakat ini: 2,234 lagi orang memerlukan katil di hospital dan kelengkapan perubatan lain yang mahal ketika lebih kurang 11,000 sedang dirawat kerana jangkitan Covid-19.Semalam angka masih lagi tinggi dengan 1,900 kes baru direkodkan dan sembilan kematian.Walaupun begitu, sesetengah ahli politik – atau mungkin penyokongnya – kelihatan seperti masih tidak faham.Apabila media memetik “sumber PKR” mengatakan pemimpin mereka Anwar Ibrahim memohon mengadap Agong sekali lagi untuk membuktikan mempunyai sokongan majoriti untuk menjadi perdana menteri, tiada seorang pun dari parti itu – sama ada setiausaha agung atau jurucakap rasmi Anwar, tampil untuk menafikan laporan tersebut sebagai mengarut.Laporan sebegini bukan sahaja memperlihatkan seperti tidak menghormati petugas barisan hadapan dan mangsa Covid-19 – mereka yang mempertaruhkan nyawa dan yang terkorban – ia juga menunjukkan ahli politik kita tidak mempedulikan titah berkali-kali Agong yang menggesa perbezaan dan cita-cita politik diketepikan sehingga krisis ini berakhir.Jangan pula kita terlupa, Malaysia seperti negara lain di seluruh dunia sedang berperang melawan Covid-19.Bagaimana kita nak jelaskan situasi di mana lebih 12,000 orang dan akan terus bertambah diasingkan di hospital dan setiap hari kita mendengar ibu bapa, anak, suami atau isteri seseorang tewas kepada musuh yang tidak boleh dilihat ini?Sejak dua bulan lepas, beratus sudah terkorban.Angka yang harus menjadi perhatian kita ialah yang diumumkan setiap hari oleh Dr Noor Hisham Abdullah dan bukannya yang dihebohkan sesetengah ahli politik dan penyokong mereka di media.Agong sudah bertitah berulang kali: hentikan politiking dan berganding bahu bersama rakyat Malaysia yang lain untuk memerangi Covid-19.Jelas kelihatan titah ini tidak sampai kepada “telinga yang pekak”.Di bawah sistem raja berperlembagaan, tidak banyak yang boleh dilakukan istana apabila seorang lelaki masih taksub dengan cita-citanya sejak zaman kampus.Sudah sampai masanya Anwar tampil menafikan spekulasi di media beliau mahu memohon mengadap Agong atau sudah mendapat sokongan majoriti untuk menubuhkan kerajaan.Bukanlah rakyat kini berada dalam keadaan kekeliruan. Rakyat Malaysia kini sudah menjadi semakin matang, terutamanya selepas sidang media 23 September dan ketika Anwar mengadap Agong pada 13 Oktober.Akan tetapi kegagalan Anwar membuat penafian akan menunjukkan kepada umum siapa presiden PKR itu ketika Malaysia memerangi Covid-19.Walaupun ia tidak akan mampu menghakis imej Anwar seperti budak dalam kisah pengembala kambing dan serigala.Abdar Rahman Koya adalah pengarang MalaysiaNow.


Tiada kes varian Omicron XE di Malaysia setakat ini, kata Khairy

Malaysia tidak mencatatkan jangkitan kes mutasi baru varian Omicron dinamakan XE, yang lebih mudah berjangkit berbanding mana-mana varian Covid-19 setakat ini, kata Menteri Kesihatan Khairy Jamaluddin.Beliau berkata kementeriannya sedang mengikuti perkembangan dan mengkaji ciri-ciri varian itu yang dilaporkan di negara lain termasuk Thailand bagi mengenal pasti tahap kebolehjangkitan dan keseriusannya kepada pesakit.“Varian Omicron contohnya lagi tinggi (kesnya) daripada Delta sebab itu kes meningkat tetapi keseriusannya lebih sederhana daripada Delta maka unit rawatan rapi juga tidak penuh seperti dulu.“Jadi varian baru ini kita kena tengok daripada negara lain sama ada kebolehjangkitan tinggi atau keseriusan yang tinggi barulah kita ambil langkah-langkah sepatutnya,” katanya pada sidang media selepas melawat Hospital Raja Permaisuri Bainun (HRPB) di Ipoh hari ini.Terdahulu, beliau melawat bangunan warisan berusia 138 tahun dan wad long Covid dan rehabilitasi yang pertama di Perak di Hospital Batu Gajah sebelum melakukan lawatan ke Makmal Kesihatan Awam Ipoh dan HRPB.Pertubuhan Kesihatan Sedunia (WHO) dilaporkan memberi amaran mengenai satu mutasi baru varian Omicron dinamakan XE, yang lebih mudah berjangkit berbanding mana-mana varian Covid-19.WHO menerusi laporan terbarunya berkata varian berkenaan adalah gabungan mutasi hibrid dua versi terdahulu bagi Omicron iaitu BA.1 dan BA.2.


India, Turkiye, Nigeria ancam tutup Twitter, kata pengasas

Twitter diancam akan ditutup di India, Nigeria dan Turkiye melainkan syarikat itu mematuhi arahan untuk menyekat beberapa akaun, kata pengasas bersama Jack Dorsey pada Isnin.
Menurut Dorsey, India berhasrat menyekat penggunaan platform media sosial itu oleh wartawan dan penunjuk perasaan.
Dorsey berhenti daripada jawatannya sebagai Ketua Pegawai Eksekutif (CEO) Twitter pada 2021 sebelum platform media sosial itu dibeli jutawan Elon Musk pada 2022.
"Sebagai contoh, India adalah sebuah negara yang mempunyai banyak permintaan daripada kami di sekitar bantahan petani, di sekitar wartawan tertentu yang mengkritik kerajaan," kata Dorsey, bekas Ketua Pegawai Eksekutif Twitter, dalam temu bual kepada rancangan berita YouTube Breaking Points.
Petani India menamatkan protes selama setahun pada akhir 2021 selepas memenangi pampasan daripada kerajaan berhubung undang-undang perladangan.
Demonstrasi itu adalah antara yang terbesar dihadapi kerajaan India di bawah pentadbiran Perdana Menteri Narendra Modi dan parti nasionalis Hindu, Bharatiya Janata (BJP).
Dorsey menjelaskan, ancaman itu dilaksanakan dengan memberi bayangan bahawa kerajaan akan menutup Twitter di India, yang juga pasaran sangat besar untuk media sosial terbabit.
Beliau berkata, selain itu terdapat ancaman 'kami akan menyerbu rumah pekerja anda,' yang mereka lakukan, selain 'kami akan menutup pejabat anda jika anda tidak mahu mengikut arahan'.
"Ini adalah India, sebuah negara demokrasi," tambahnya.
Kerajaan India sebelum ini menafikan dakwaan bahawa ia mengarahkan sekatan maklumat tertentu dalam talian dan mengatakan ia hanya bertujuan untuk menyekat maklumat salah dan siaran yang menyekat keamanan dan keselamatan.
Dorsey juga berkata, tekanan yang sama turut diterima daripada kerajaan di Turkiye dan Nigeria, yang telah menyekat platform media sosial berkenaan di negara mereka pada tahap berbeza selama bertahun-tahun sebelum menarik balik larangan tersebut.
"Turkiye sangat sama (dengan India), seperti kami mendapat begitu banyak permintaan daripada Turkiye. Kami menentang Turkiye di mahkamah mereka dan sering menang, tetapi mereka sentiasa mengancam untuk menutup kami," katanya.
Dorsey juga menambah bahawa situasi di Nigeria pula adalah berbeza sehingga Twitter tidak dapat meletakkan pekerjanya di negara itu kerana bimbang terhadap ancaman daripada kerajaan berkenaan kepada mereka.
Nigeria telah menggantung operasi Twitter pada 2021 selepas ia menurunkan ciapan daripada presiden ketika itu Muhammadu Buhari yang mengancam untuk menghukum puak pemisah di rantau itu.
Bagaimanapun, larangan itu ditarik balik pada awal 2022 selepas Twitter bersetuju untuk membuka pejabat tempatan di negara itu, hasil perjanjian dengan pihak berkuasa.
Justeru, kumpulan advokasi melahirkan kebimbangan mengenai situasi hak asasi manusia di India, Turkiye dan Nigeria.


8.5 juta dos vaksin diberikan setakat 2 Julai

Sebanyak 8,582,893 dos vaksin diberikan kepada penduduk di negara ini setakat semalam di bawah Program Imunisasi Covid-19 Kebangsaan (PICK).Menerusi hantaran di Twitter, Jawatankuasa Khas Jaminan Akses Bekalan Vaksin Covid-19 (JKJAV) memaklumkan 2,463,019 orang menerima dos kedua, sekali gus melengkapkan vaksinasi mereka.“Sebanyak 236,196 dos vaksin Covid-19 diberikan semalam, melibatkan 167,059 dos pertama dan 69,137 dos kedua,” katanya.Lima negeri yang mencatatkan penerimaan kedua-dua dos tertinggi ialah Selangor dengan 333,432 orang diikuti Johor (258,636); Sarawak (257,408); Kuala Lumpur (221,020) dan Perak (219,044).


Mahkamah tak benar Najib hadir prosiding injunksi kes saman 1MDB

Mahkamah Tinggi hari ini menolak permohonan Najib Razak untuk menghadiri prosiding pendengaran kes saman 1Malaysia Development Berhad (1MDB) terhadapnya dan beberapa individu lagi.
Pendengaran itu melibatkan dua permohonan iaitu injunksi mareva yang diperoleh 1MDB dan satu anak syarikatnya, untuk menghalang bekas perdana menteri itu daripada melupuskan atau mengurangkan nilai mana-mana asetnya di Malaysia sehingga AS$681 juta.
Satu lagi permohonan Najib untuk mengenepikan injunksi mareva yang diperoleh 1MDB dan Global Diversified Investment Company Limited (dahulunya dikenali sebagai 1MDB Global Investments Limited), yang merupakan plaintif pertama dan kelima, dalam kes saman terhadap Najib dan beberapa individu lagi.
Peguam Siva Kumar Kanagasabai mewakili 1MDB berkata hakim Atan Mustaffa Yusoff Ahmad memutuskan demikian, selepas mendengar hujahan pihak-pihak berhubung permohonan Najib yang kini menjalani hukuman penjara 12 tahun di Penjara Kajang untuk menghadiri prosiding pendengaran bagi kedua-dua permohonan itu.
“Permohonan tersebut ditolak tanpa sebarang kos. Selain itu, mahkamah membenarkan permohonan Najib untuk menangguhkan pendengaran bagi kedua-dua permohonan itu yang sepatutnya berlangsung esok,” katanya ketika dihubungi pemberita.
Prosiding hari ini dihadiri peguam Dhanyaa Shreeya Sukumar serta Tommy Lim Ka Hui mewakili 1MDB dan peguam Muhammad Farhan Muhammad Shafee dan Alaistair Brandah Norman bagi pihak Najib.
Injunksi mareva ialah perintah menghalang seseorang daripada melupuskan harta sementara menunggu penyelesaian tindakan undang-undang.
Injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman, namun sekiranya memerlukan lebih daripada jumlah itu, beliau perlu mendapatkan kebenaran bertulis daripada peguam 1MDB dan Global Diversified.
Perintah itu juga menyatakan, Najib mesti membuat pendedahan secara bertulis kepada 1MDB dan Global Diversified, berhubung asetnya sehingga pada nilai AS$681 juta, sama ada di dalam atau di luar negara, sama ada di bawah namanya sendiri atau tidak dan sama ada milikan secara tunggal atau secara bersama defendan lain.
Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified selaku plaintif manakala Najib, Terrence Geh Choh Heng (bekas pengarah kewangan 1MDB), Jasmine Loo Ai Swan (bekas peguam 1MDB), Casey Tang Keng Chee (bekas pengarah eksekutif 1MDB), Vincent Beng, Radhi Mohamad (ketua pegawai operasi 1MDB) dinamakan sebagai defendan.
Turut dinamakan sebagai defendan ialah Kelvin Tan Kay Jim (bekas Pengarah Pelaburan) dan Nik Faisal Ariff Kamil (bekas ketua pegawai eksekutif SRC International Sdn Bhd).
Saman AS$8 bilion itu adalah satu daripada 22 saman sivil yang difailkan untuk menuntut lebih AS$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu.


Sri Lanka sangat terdedah dengan kesan perubahan iklim

Penasihat antarabangsa mengenai perubahan iklim kepada Presiden Sri Lanka Ranil Wickremesinghe pada Khamis berkata Sri Lanka sangat terdedah kepada perubahan iklim kerana kawasan keringnya di utara semakin mengering dan kawasan lembap di selatan semakin basah.
Semasa lawatan ke negara Asia Selatan itu, bekas Menteri Norway Erik Solheim berkata ancaman daripada tanah runtuh dan cuaca ekstrem akan meningkat dan langkah-langkah perlu dilakukan untuk mengatasi cabaran itu, lapor Xinhua.
Beliau memberitahu media tempatan bahawa usaha menangani perubahan iklim bagaimanapun membuka ruang besar untuk mewujudkan pekerjaan hijau.
"Tenaga boleh diperbaharui, mobiliti elektrik, penanaman pokok, pertanian hijau dan eko-pelancongan semuanya menawarkan peluang besar untuk pekerjaan dan kemakmuran dalam dalam masa yang sama menjaga bumi," kata Solheim.
Sri Lanka disenaraikan sebagai negara kedua paling teruk terjejas akibat perubahan iklim menurut Indeks Risiko Iklim Global 2019.


Tiada pihak ketiga dilantik urus rekalibrasi Pati, kata Imigresen

Jabatan Imigresen tidak pernah melantik mana-mana pihak untuk menguruskan program rekalibrasi bagi pendaftaran pekerja asing di negara ini.Sehubungan itu, orang ramai dinasihatkan agar tidak berurusan dengan pihak yang mendakwa sebagai ejen dan pihak ketiga yang menawarkan perkhidmatan tersebut dengan kadar bayaran tertentu.“Pendaftaran program ini boleh dibuat secara terus di laman web www.imi.gov.my,” kata Ketua Pengarah Imigresen Khairul Dzaimee Daud dalam kenyataan hari ini.Orang ramai yang mempunyai sebarang pertanyaan berhubung program itu boleh mendapatkan maklumat menerusi Sistem Pertanyaan Online (SPO) di http://eapp.imi.gov.my/spo.Pelan Rekalibrasi Pendatang Tanpa Izin yang mengandungi dua komponen utama, iaitu Program Rekalibrasi Pulang dan Program Rekalibrasi Tenaga Kerja, telah bermula pada 16 November 2020 dengan kerjasama Jabatan Tenaga Kerja Semenanjung Malaysia serta agensi kerajaan lain tanpa penglibatan vendor atau pihak ketiga.Program Rekalibrasi Pulang membenarkan pendatang tanpa izin pulang ke negara asal secara sukarela tertakluk kepada syarat yang ditetapkan, manakala Program Rekalibrasi Tenaga Kerja adalah program untuk membolehkan pendatang tanpa izin dijadikan pekerja asing yang sah di negara ini.


Kemiskinan digital, minda dan budaya

Marilah kita berjujur dan memilih untuk merenung bersama-sama.Tiga keadaan yang sedang dihadapi (mungkin juga istilah dihidapi) oleh generasi baru kita, sangatlah runcing.Yang saya maksudkan dengan – generasi baru – ialah lapis anak-anak kita.Pandemik ini betul-betul mendera mereka.Ada tiga masalah yang jika tidak ditangani segera, akan melarat; justeru membuatkan generasi ini tertinggal dan buta serba-serbi.Pertama, kemiskinan digital (digital poverty) adalah satu masalah yang sangat kritikal dan kelihatan demikian jelas sebaik sahaja pandemik coronavirus meledak.Internet adalah satu hak asasi manusia sekarang, dan bukan lagi keperluan mewah.Ia adalah keperluan asas.Malah untuk masuk ke kedai dan toko misalnya kita mesti memerlukan sebuah alat atau telefon yang mempunyai pancaran internet yang mencukupi.Mysejahtera misalnya menjadi kemestian.Saya berasa yakin yang terdapat populasi dengan jumlah signifikan besarnya (meskipun saya tiada data mentah) mengalami pengecualian digital atau terkeluar dari radar pemilikan digital ini.Kemiskinan digital bermaksud seseorang itu tiada akses internet, atau buta, atau separa celik digital (low levels of digital literacy).Bukan sahaja golongan miskin digital ini akan ketinggalan dari segi keperluan untuk kemaskini kesihatan (yang kini serba-serbi canggih), di mana ia dihubungkan menerusi internet, tetapi mereka juga tercicir dari segi pembelajaran dan pengajaran yang menggunakan alatan digital ini.Bayangkan mereka yang terhempuk oleh kemiskinan bandar, bayangkan anak-anak Orang Asli dan Orang Asal kita di pedalaman, bayangkan pula anak-anak di pulau kecil, bayangkan anak-anak OKU dek bisu atau cacat penglihatan; bayangkan pula anak-anak bandar kelas menengah yang beroleh akses digital yang lebih mewah.Jurang antara generasi anak-anak ini sangat lebar.Setiap hari berlalu oleh pandemik ini, jarak yang meluas antara mereka sungguh membimbangkan.Dalam erti kata lain, akan ada generasi anak-anak yang tertinggal dari segi ilmu pengetahuan, dan peluang.Sudahkah kita mengukur bilakah kita dapat mengatasi kemiskinan digital ini?Sudahkah kita memikirkan bagaimana pula caranya untuk mengatasi kemiskinan digital yang sengit ini?Jujurnya adakah kita (atau mereka?) benar-benar membincangkan persoalan menggila ini?Kisah pelajar mencari internet di hulu sungai, sebalik semak, di dalam estet, berjalan kaki jauh; dan memanjat pohon adalah antara kisah perit yang kadang-kala muncul untuk tatapan kita.Ia menyentak kita sementara, kemudian dilupakan sekelip mata.Mereka juga tiada jumlah komputer riba yang cukup untuk belajar, selain terdapat gangguan internet yang kerap.Untuk unit keluarga yang ekonominya terkesan oleh pandemik ini, makanan di atas meja menjadi keutamaan berbanding data, maka penutupan sekolah yang berterusan (dan juga kepontengan kerana khuatir perebakan virus) jelas sekali membaham generasi mendatang.United Kingdom misalnya menyedari masalah ini, dan kerajaan mereka (tanpa rasuah dan masuk tender orang parti) berusaha menangani keadaan ini dengan membekalkan laptop, tablet dan internet percuma untuk golongan terkesan.Telefon bimbit yang dibekalkan tidak terbakar tiba-tiba.Saluran televisyen BBC2, CBBC dan perkhidmatan BBC Red Button memberikan perhatian besar kepada muatan berunsur pendidikan.Maksud saya, saluran pendidikan di TV itu memang ada dan bukan heboh-heboh sahaja.Topik yang diberi keutamaan ialah matematik, bahasa inggeris, dan sains.Terdapat semacam sistem penjejakan (tracking system) digunakan untuk memantau dan membantu guru dan ibu-bapa membaiki kehadiran anak-anak, serta komunikasi mereka dalam bidang pendidikan.Dengan jujur sahaja, adakah menteri pendidikan di bawah kerajaan sedia ada hari ini, ada membaiki dan menangani keadaan di atas?Jika mereka mendakwa ada, di manakah hasilnya dan apakah kesan yang segera yang dapat dilihat?Kedua, pendedahan yang luar biasa lama dengan alat digital dan internet juga membawa kesan buruk.Generasi anak-anak kita atau dinamai generasi “pandemik” ini akan berdepan dengan kemiskinan tahap kecerdasan minda.Ini terjadi kerana mereka berada dalam keadaan terlalu lama mengikuti proses pengajaran dan pembelajaran secara dalam talian di rumah.Mereka menghadap telefon pintar atau gajet dalam tempoh yang panjang, melebihi empat lima jam.Akibatnya, kanak-kanak yang berusia di bawah 12 tahun mengalami kemiskinan motivasi, kebosanan dan bermacam bentuk tekanan.Pertengkaran adik beradik meningkat ekoran kemurungan dan perasaan yang tidak stabil.Kanak-kanak ini juga kurang aktiviti fizikal, khususnya mereka yang tinggal di flat dan pangsapuri di bandar.Mereka terperam dan terperap di rumah dan hanya mendapat pendedahan dunia luar menerusi alat digital terhad yang mereka miliki (kadang-kala dikongsi dengan adik beradik lain, malah berpinjaman dengan ibu-bapa).Anak-anak ini juga tidak mempunyai kawan sebenar dan lebih banyak berkawan secara maya di mana teman mereka adalah menerusi permainan dalam talian seperti Roblox yang ikut mendedahkan mereka kepada pembulian siber.Bahasa anak-anak bertukar menjadi kesat dan kasar.Anak-anak juga sudah malas dan tiada keupayaan untuk membaca panjang.Buku sudah tidak diuliti dan bahan yang belum tentu menyegarkan minda diperolehi dengan mudah di dalam talian.Bahan-bahan ini belum tentu bermutu dan membawa kepada kemiskinan pengetahuan yang demikian mendasar dalam kalangan anak-anak.Ini bukan sahaja berlaku kepada anak-anak murbawan tetapi juga anak kelas menengah (malah merekalah yang lebih terkesan lantaran ada kemampuan digital yang lebih).Ketiga, kesan dari dua masalah di atas ialah anak-anak juga mengalami kemiskinan budaya di mana pengetahuan mereka mengenai seni dan budaya amat terhad.Dalam hal ini anak-anak tidak lagi mengalami dan menikmati pengalaman seni secara berkesan.Kelas seni seperti lukisan dan muzik berpindah ke dalam talian dan ternyata tidak mendatangkan hasil memuaskan.Anak-anak juga tidak lagi merasai pengalaman drama atau teater yang menumbuhkan kerohanian dan juga kemampuan batini mereka.Penggunaan deria rasa yang terhad oleh keterbatasan pergerakan juga menghalang keinginan mereka terhadap kefahaman budaya.Ia diburukkan oleh masalah kekurangan membaca.Anak-anak banyak bergantung kepada video, sogokan di Youtube dan suguhan di Tiktok yang sangat kurang kekuatan budayanya.Masalah ini sangat mendasar dengan anak-anak seni sendiri mengalami tekanan jiwa lantaran tidak dapat berkarya, terperosok dalam masalah ekonomi dan pencarian rezeki.Penonjolan filem di televisyen juga lebih banyak bersifat aksi dan tidak menumbuhkan seni halus yang tajam.Ketidakmampuan menghayati seni yang berat, hantaran budaya yang dalam, dan juga tujahan ilmu yang berkualiti pasti dan tentu sahaja menghumbankan generasi anak-anak kita ke lorong kumuh peradaban dua dekad mendatang.Soalnya, dengan menyedari semua masalah di atas adakah kerajaan Perikatan Nasional (atau kerajaan Barisan Nasional, atau Keluarga Malaysia?) ada pelan yang jelas mengenainya.Alasan bahawa kerajaan ini sifatnya sementara dan akan menunggu pilihan raya umum datang adalah alasan tidak bertanggungjawab dan sungguh cabul.Jika benar, kita hendak menanti tarikh luput kerajaan maka kita akan tertinggal hampir dua tahun dalam perlumbaan untuk membetulkan negara dan peradaban bangsa.Ketinggalan 24 bulan sangat menakutkan, ia adalah rentang masa dan jurang jauh yang boleh menyebabkan kita karam buat selama-lamanya.Kita memerlukan pemimpin atau perdana menteri dengan pelan.Bukan boneka.Kita memerlukan sebuah rangka pemulihan negara yang akan digerakkan oleh seorang yang ada rekod kejayaan.Bukan rekod kegagalan.Berjujur sahaja.


61.9% populasi dewasa lengkap 2 dos vaksin setakat semalam

Sebanyak 61.9% atau 14,487,972 individu daripada populasi dewasa negara ini sudah lengkap menerima dua dos vaksin Covid-19 setakat semalam, demikian menurut Jawatankuasa Khas Jaminan Akses Bekalan Vaksin Covid-19 (JKJAV).JKJAV menerusi perkongsian maklumat di laman Twitter rasminya hari ini memaklumkan seramai 19,241,946 individu atau 82.2 peratus sudah menerima dos pertama, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) setakat semalam sebanyak 33,724,744 dos.Menurut JKJAV, 58.9 peratus daripada jumlah populasi keseluruhan negara mendapat dos pertama manakala 44.4 peratus melengkapkan dua dos suntikan vaksin Covid-19.Sementara itu, vaksinasi harian semalam pula merekodkan sebanyak 336,642 dos dengan 190,010 daripadanya merupakan dos kedua dan baki 146,632 adalah dos pertama.PICK dilancarkan pada 24 Feb lepas bagi memberikan vaksinasi untuk membendung pandemik Covid-19 di seluruh negara.


Kelantan umum 12 Julai cuti gantian sempena Aidiladha

Kerajaan Negeri Kelantan memberi cuti kelepasan am pada Selasa ini (12 Julai) sebagai cuti gantian sempena sambutan Aidiladha.Pejabat setiausaha kerajaan Kelantan menerusi kenyataan hari ini berkata kerajaan negeri telah mewartakan 9 Zulhijjah iaitu pada 9 Julai 2022 sebagai hari kelepasan am sempena dengan hari wuquf di Arafah sebagaimana surat pemakluman pihaknya pada 13 Januari lepas.“Berdasarkan hari wuquf tersebut, hari kelepasan am bagi Hari Raya Korban pertama dan kedua masing-masing jatuh pada hari Ahad serta Isnin (10 dan 11 Julai).“Oleh itu, bertepatan dengan pemakluman surat berkenaan hari Selasa menjadi hari kelepasan am negeri Kelantan sebagai cuti gantian Hari Raya Korban hari raya kedua,” menurut kenyataan itu.


Kerajaan cadang perluas inisiatif Rahmah, libat sektor korporat, perbankan

Kerajaan sedang mempertimbang untuk memperluaskan lagi inisiatif Rahmah bukan sahaja dalam industri makanan tetapi turut melibatkan sektor korporat dan perbankan.
Menteri Perdagangan Dalam Negeri dan Kos Sara Hidup Salahuddin Ayub berkata kerajaan mendapat banyak maklum balas positif berhubung inisiatif itu melalui sesi libat urus bersama pengusaha industri makanan serta pakaian, justeru beliau yakin reaksi sama akan turut diberikan sektor korporat dan perbankan.
"Kalau kita pergi nanti (libat urus) kepada sektor korporat yang lebih besar seperti Petronas, Sime Darby dan syarikat berkaitan kerajaan serta bank, saya yakin lebih banyak syarikat akan tampil membantu kerajaan menangani kos sara hidup," katanya.
Beliau berkata demikian selepas merasmikan Menu Rahmah oleh Persatuan Pengusaha Restoran Muslim Malaysia (Presma) di restoran Nasi Kandar Stadium di Kuala Lumpur, yang merupakan sebahagian daripada Jelajah Menu Rahmah seluruh negara. Turut hadir timbalannya Fuziah Salleh.
Inisiatif Menu Rahmah yang menawarkan makanan pada harga RM5 dan ke bawah dilancarkan pada Januari lepas sebagai antara usaha kerajaan menangani kenaikan kos sara hidup.
Ditanya bila sesi libat urus dengan sektor perbankan dan korporat berkenaan akan dijalankan, Salahuddin berkata kementerian masih mempunyai tempoh empat bulan lagi untuk berbuat demikian.
Mengulas tentang ramalan sesetengah pihak yang menyatakan inisiatif Menu Rahmah hanya mampu bertahan tiga bulan sahaja, Salahuddin berkata pihaknya tidak menetapkan sebarang indeks prestasi utama (KPI) berhubung perkara itu.
"Kita tidak mengambil itu sebagai KPI, apa yang penting ketika ini adalah kerajaan khususnya kementerian mengambil pendekatan terbaik untuk memastikan tidak ada rakyat Malaysia yang berlapar.
"Selagi mana kebajikan ini sanggup diteruskan oleh pemain industri, sepanjang itulah Menu Rahmah akan dapat diberikan kepada rakyat dalam negara kita," katanya.
Salahuddin berkata pelaksanaan inisiatif Menu Rahmah juga tidak melibatkan sebarang peruntukan ataupun perbelanjaan daripada kerajaan, sebaliknya ia adalah komitmen sepenuhnya peniaga yang menyertainya secara sukarela.


Sarawak kekal rekod kes harian tertinggi dalam 18,547 jangkitan baru

Malaysia merekodkan kes baru sebanyak 18,547 menjadikan kes keseluruhan Covid-19 meningkat sebanyak 1,880,734 kes.Kes harian Sarawak kekal tertinggi sebanyak 3,200 hari ini disusuli Selangor yang mencatat 2,407 kes jangkitan.Angka itu disusuli Johor (2,174), Sabah (2,107), Pulau Pinang (1,776), Kedah (1,487), Kelantan (1,458), Perak (1,197), Terengganu (645), dan Kuala Lumpur (631).Hanya Labuan (4) sahaja negeri yang mencatat kes satu digit hari ini.Negara juga mencatat sebanyak 18,902 kes sembuh menjadikan jumlah keseluruhan kes sembuh meningkat kepada 1,609,930.Kes aktif dengan kebolehjangkitan pula kini berjumlah 252,002 kes.Dalam pada itu, 977 pesakit ditempatkan di unit rawatan rapi (ICU) termasuk 447 orang memerlukan bantuan alat pernafasan.Malaysia turut mencatat 311 lagi korban akibat Covid-19, menjadikan jumlah mangsa yang maut meningkat kepada 18,802.


Ekonomi akan pulih namun ‘lockdown’ jejaskan perniagaan, kata ahli akademik

Seorang pakar ekonomi berkata Malaysia akan bangkit semula daripada impak pandemik Covid-19 namun mengingatkan proses tersebut mengambil masa dan perlahan selepas satu lagi sekatan pergerakan penuh dilaksanakan menyebabkan hampir semua operasi perniagaan ditutup.Madeline Berma dari Universiti Malaysia Sarawak berkata sebarang harapan untuk melihat pemulihan segera ekonomi terganggu akibat pelaksanaan sekatan terbaru kerajaan, susulan peningkatan mendadak kes jangkitan harian yang mencecah lebih 9,000 minggu lepas selain hampir 100 kematian direkodkan pada 29 Mei.Sekatan pergerakan penuh yang akan berlangsung hingga 14 Jun depan diumumkan Putrajaya pada 28 Mei lalu selepas kematian mencecah angka 2,552.Sejak itu, ia meningkat lebih 600 orang mencecah angka 3,182 pada 4 Jun.Dalam sebuah wawancara pada Mei, Perdana Menteri Muhyiddin Yassin berkata PKP 1.0 yang dilaksanakan pada Mac tahun lalu menyebabkan negara menanggung kerugian sebanyak RM2.4 bilion setiap hari.Ekoran itu, kerajaan terpaksa membelanjakan RM340 bilion bagi bantuan tunai selain beberapa pakej rangsangan untuk menghidupkan semula ekonomi negara.Ketika dihubungi MalaysiaNow, Madeline berkata perintah kawalan pergerakan (PKP) terbaru ini akan menambah tekanan kepada kerajaan dalam merangka rancangan bagi menangani pemulihan ekonomi ketika peningkatan jangkitan baru dan kematian terus berlaku.Dengan kadar pengangguran yang boleh dikatakan tinggi sebanyak 4.8% dan 4.9% pada Januari dan Februari tahun ini, Madeline berkata pemulihan pasaran kerja mungkin akan terus perlahan ditambah pula sektor pelancongan yang lumpuh ketika ini.“Ekonomi sedang berada dalam proses pemulihan namun pergerakannya sangat perlahan,” katanya.“Tujuh pakej rangsangan fiskal bernilai RM340 bilion memberikan beban besar dalam situasi kewangan kerajaan ketika ini.”Jumlah itu belum termasuk bantuan kewangan bernilai RM40 bilion yang diumumkan Muhyhiddin menjelang sekatan pergerakan penuh pada 31 Mei lalu.Pakej Pemerkasa Plus termasuk RM2.1 billion bagi Bantuan Prihatin Rakyat, RM1.5 bilion dalam program subsidi upah selain RM2 juta bagi membantu memulihkan perusahaan kecil dan sederhana (PKS) yang terjejas.Madeline berkata pakej Pemerkasa Plus itu dilaksanakan juga walaupun kerajaan memiliki ruang kewangan yang terbatas dengan RM5 bilion suntikan fiskalnya diambil daripada simpanan negara.“Langkah-langkah tersebut boleh membantu PKS dan perniagaan demi melindungi negara daripada badai besar ekonomi dan bagi menyediakan bantuan jangka pendek,” katanya.“Ia boleh membantu mereka untuk kekalkan perniagaan dan operasi selain dapat mengekalkan pekerja.”Beliau turut berkata bantuan itu juga termasuk pemberian tunai dan moratorium pinjaman boleh memberikan nafas lega kepada pelbagai golongan seperti pemandu teksi dan pemandu pelancong yang sangat terjejas akibat PKP.“Namun itu semua hanya bantuan sementara, bukan penyelesaian jangka panjang.“Kerajaan perlu terapkan pendekatan bersasar untuk menyokong golongan M40 yang terpaksa menutup perniagaan sepanjang beberapa tahap lockdown, seperti pusat spa, kedai pakaian dan restoran.”


Bekalan darah di Pusat Darah Negara berkurangan akibat Covid-19

Perintah kawalan pergerakan (PKP) yang dilaksanakan sejak Mac tahun lalu untuk mengekang penularan Covid-19 menyebabkan bekalan darah di Pusat Darah Negara atau di tabung darah negeri berkurangan.Pada tahun 2019 secara purata Pusat Darah Negara berjaya memperoleh sekitar 199,721 beg darah manakala bagi tahun lalu, mereka hanya mengumpul sebanyak 171,106 beg darah sekali gus menyebabkan penurunan sebanyak 28,615 atau 14.3%.Timbalan Pengarah 1 Pusat Darah Negara, Dr Tun Maizura Mohd Fathullah berkata penglibatan masyarakat dalam menderma darah masih lagi rendah bagi memenuhi keperluan pesakit di seluruh negara.“Amalan menderma darah ini sepatutnya dilakukan secara konsisten pada setiap tiga atau empat bulan dengan kadar sekurang-kurangnya dua kali setiap tahun selain dapat memastikan stok darah konsisten serta berada pada paras selamat,” katanya ketika ditemui MalaysiaNow.Katanya, secara keseluruhan, purata 2,000 beg darah diperlukan diperlukan di seluruh Malaysia bagi memenuhi keperluan 1,000 pesakit setiap hari.Katanya, bagaimanapun terdapat peningkatan dalam derma darah sejak kerajaan memberikan kelonggaran kepada PKP dengan memperkenalkan perintah kawalan pergerakan bersyarat.Bangga aktif menderma darahPenderma darah Muhd Azim Ashaal, Leng, dan Abdul Qayyum Manan Mustafa bangga menjadi penderma darah yang aktif di pusat darah negara.Ketiga-tiga mereka berkongsi tujuan yang sama iaitu membantu pusat darah negara memiliki kuantiti simpanan bekalan darah yang mencukupi.“Niat saya untuk menderma darah ini kerana bimbang kita mempunyai bekalan darah yang kurang dan menyebabkan kesukaran bagi membantu pesakit yang memerlukan,” kata Leng, seorang wanita berusia 33 tahun kepada MalaysiaNow.Sementara itu, Qayyum yang merupakan seorang penjawat awam memberitahu MalaysiaNow dia akan meluangkan masa untuk melakukan aktiviti menderma plasma setelah menjadi penderma darah aktif selama lima tahun.“Apabila dimaklum oleh pihak pusat darah negara mengenai adanya pendermaan plasma selain darah, saya fikir sudah sampai masanya untuk terlibat dalam program tersebut,” katanya.Bagi Azim pula, penglibatannya sebagai penderma darah secara tidak langsung dapat membantunya mengamalkan gaya hidup sihat sekali gus bebas menjadi perokok tegar sejak beberapa tahun lalu.“Untuk menderma darah ini saya perlu menjaga kesihatan diri, amalkan gaya hidup sihat dan makan makanan yang kaya zat besi bagi memastikan kualiti darah terjamin serta terbaik buat pesakit,” katanya yang menyifatkan aktiviti ini sebagai amal jariah.Biarpun ada pihak yang prihatin tetapi tidak kurang juga kepada individu yang masih mempercayai aktiviti derma darah akan mengubah fizikal sehingga menyebabkan penambahan berat badan mendadak, kata Maizura.Katanya, sikap itu masih tidak mampu dihakis meskipun aktiviti derma darah ini dipercaya telah wujud sejak tahun 1955 bermula dengan sukarelawan Palang Merah British.Menurut Maizura, kajian mendapati menderma darah dapat membakar sehingga 650 kalori, namun ia bergantung kepada jumlah isipadu darah yang didermakan.“Pada masa yang sama, pendermaan darah secara tetap dan berkaladapat memelihara kesihatan kardiovaskular, mengurangkan kepekatan darah dan pengumpulan zat besi berlebihan di jantung yang merupakan faktor risiko serangan jantung.“Budaya pendermaan darah juga boleh memelihara kesihatan serta merangsang badan untuk menghasilkan sel-sel darah baru, lalu mengekalkan kecergasan badan dan menjadikan penderma darah lebih produktif,” kata Maizura.


65.3% dewasa terima dos penggalak, 33.7% kanak-kanak diberi vaksin

Seramai 15,357,069 individu dewasa atau 65.3% daripada populasi kumpulan itu di negara ini telah menerima dos penggalak Covid-19 setakat semalam.Berdasarkan data menerusi laman web CovidNow, sejumlah 22,937,707 atau 97.5% daripada populasi sama telah melengkapkan vaksinasi mereka manakala 23,213,875 atau 98.7% menerima sekurang-kurangnya satu dos vaksin.Bagi populasi kanak-kanak berusia lima hingga 11 tahun, sebanyak 1,197,667 individu atau 33.7% kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).Bagi remaja berusia 12 hingga 17 tahun pula, sebanyak 2,839,254 individu atau 91.3% daripada populasi itu telah melengkapkan vaksinasi mereka manakala 2,938,900 atau 94.5% menerima sekurang-kurangnya satu dos vaksin.Vaksinasi harian semalam menyaksikan sebanyak 56,585 dos diberikan meliputi 17,939 dos pertama, 1,728 dos kedua dan 36,918 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 68,275,177.Sementara itu, menurut portal GitHub KKM, 95 kes kematian akibat Covid-19 direkodkan semalam dengan Selangor tertinggi iaitu 21 kes, diikuti Johor (16), Perak (14), Kedah (10), Pulau Pinang (lapan) dan Sabah (lima).Selain itu, Melaka, Pahang dan Perlis masing-masing melaporkan empat kes, Negeri Sembilan dan Sarawak masing-masing tiga kes, Kelantan (dua) manakala Terangganu (satu).


Kerajaan teruskan perolehan LCS agar tidak ‘diperkotak-katikkan’, kata menteri

Kerajaan meneruskan projek perolehan kapal tempur pesisir pantai (LCS) bagi memastikan kesiapsiagaan maritim dan menjaga kepentingan pertahanan negara supaya tidak diperkotak-katikkan lawan.
Menteri Pertahanan Mohamad Hassan berkata keputusan itu juga selari dengan keputusan oleh kerajaan-kerajaan terdahulu memandangkan projek tersebut terhenti sejak tahun 2019.
“Kita perlu melihat ke depan, itu sebabnya keputusan untuk meneruskan projek LCS ini dibuat supaya sistem pertahanan negara ini diperkasakan.
“Kita tidak boleh diperkotak-katikkan oleh sesiapa kerana kelemahan-kelemahan kita, maka kawan dan lawan tiada segan silu terhadap kita,” katanya dalam sesi soal jawab lisan di Dewan Rakyat hari ini.
Mengulas lanjut, Mohamad menegaskan persoalan seperti “kita nak berperang dengan siapa?” tidak sepatutnya menjadi isu dari mana-mana pihak kerana sistem pertahanan negara mesti berada dalam keadaan siap sedia sepanjang masa bagi segala kemungkinan.
“Persiapan yang rapi perlu sentiasa ada dan kita punya pertahanan negara perlu diperkasakan dan diperlengkap dengan aset-aset yang diperlukan.”
Terdahulu, Kementerian Pertahanan mengumumkan pihaknya terpaksa menimbang untuk menamatkan kontrak syarikat kontraktor yang membekalkan enam aset Tentera laut Diraja Malaysia (TLDM) jenis kapal LCS kerana mengalami kelewatan dalam pembinaan sejak 2019.
Dengan penerusan pembinaan LCS itu, ia juga akan menyelamatkan kira-kira 1,600 pekerja yang terdiri daripada anak-anak tempatan dan lebih 400 syarikat vendor yang terdiri daripada PKS Bumiputera.


Brazil isytihar darurat kesihatan haiwan 180 hari selepas kesan kes selesema burung

Brazil semalam mengisytiharkan darurat kesihatan haiwan selama 180 hari selepas negara itu mengesan kes pertama virus selesema burung pada haiwan liar, demikian menurut dokumen yang ditandatangani oleh Menteri Pertanian Carlos Favaro.
Jangkitan sub jenis selesema burung H5N1 pada burung liar tidak mencetuskan larangan perdagangan, berdasarkan garis panduan Pertubuhan Kesihatan Haiwan Sedunia.
Bagaimanapun, kes selesema burung di ladang biasanya mengakibatkan keseluruhan kawanan terbunuh dan boleh menyebabkan sekatan perdagangan dari negara pengimport.
Brazil adalah pengeksport daging ayam terbesar dunia dengan nilai jualan AS$9.7 bilion (kira-kira RM44 bilion) tahun lalu.
Setakat ini negara itu mengesahkan lapan kes H5N1 dalam burung liar, termasuk tujuh di Espirito Santo dan satu di Rio de Janeiro.
Menurut Kementerian Pertanian negara itu, pusat operasi darurat diwujudkan bagi menyelaras, merancang dan menilai "tindakan nasional berkaitan dengan selesema burung."
Meskipun negeri pengeluar daging utama Brazil terletak di selatan, namun kerajaan negara itu kini dalam keadaan berwaspada selepas kes berkenaan dikesan.
Ini kerana selesema burung dalam kalangan burung liar di negara lain kebiasaannya disusuli penularan pada haiwan ternakan komersial.
Saham syarikat pengeksport ayam terbesar dunia berpusat di Brazil BRF SA, melonjak 3.6% sebelum pengumuman kerajaan itu dan berakhir 0.5% lebih rendah selepas pengisytiharan berkenaan.
Pada hujung minggu lalu, Kementerian Kesihatan mengambil sampel 33 individu yang disyaki dijangkiti selesema burung di Espirito Santo, namun semunya dikesan negatif sub jenis H5N1.


Dipaksa makan babi setiap Jumaat, dedah tahanan Uighur

Seorang tahanan etnik Uighur dihambat igauan ngeri meskipun selepas dua tahun dibebaskan, kerana dipaksa makan daging babi ketika dalam tahanan di sebuah kem di wilayah Xinjiang China.Sayragul Sautbay yang merupakan seorang doktor dan pendidik menceritakan kembali pengalaman itu dalam satu wawancara bersama stesen televisyen al Jazeera baru-baru ini.Katanya, beliau bersama-sama tahanan etnik Uighur beragama Islam lain akan diberi makan daging babi pada setiap hari Jumaat.“Setiap hari Jumaat, kami dipaksa makan daging babi.“Mereka sengaja memilih hari berkenaan kerana tahu ia merupakan hari yang suci buat umat Islam, dan jika menolak akan dihukum lebih teruk,” katanya dalam satu laporan yang diterbitkan stesen televisyen berkenaan.Sautbay yang kini menetap di Sweden berkata, apa yang dialami dirinya itu sesuatu yang amat sukar digambarkan dengan kata-kata selepas setiap kali dipaksa memakan daging babi.“Saya merasakan seperti orang yang berbeza. Sekeliling saya bertukar gelap. Amat sukar untuk menelan perkara itu,” katanya yang menerbitkan sebuah buku menceritakan penderitaan yang dialami termasuk penderaan fizikal, seks dan dipaksa tinggal dalam persekitaran kotor.“Setiap hari Jumaat, kami dipaksa makan daging babi.Penindasan terhadap etnik Uighur tidak terbatas hanya kepada budaya dan agama, malah turut meletakkan struktur sosial masyarakat sebagai salah satu fokus yang dilaksanakan di kem latihan ditubuhkan sejak 2017 itu.Seorang pakar antropologi dari Jerman, Adrian Zenz, berkata dasar sekularisme yang dilaksanakan itu merupakan sebahagian daripada usaha aktif bagi mempromosi hab penternakan babi di wilayah Xinjiang yang hampir 90% penduduk di situ beragama Islam.Beliau yang banyak membuat kajian mengenai etnik Uighur mengatakan dalam satu artikel pada Mei sebuah ladang baru dibina di kawasan selatan Kashgar menyasarkan pengeluaran sehingga 40,000 ekor babi setahun.“Ladang berkeluasan 25,000 meter persegi itu ditandatangani pada hari pertama bulan Ramadan tahun ini, April lalu.“Hasil ternakan babi di ladang itu bukan bertujuan untuk dieksport tetapi ia adalah bagi memastikan ‘bekalan babi mencukupi’ di Kashgar,” katanya.Tambahnya ia adalah strategi sekularisme untuk mengubah etnik Islam Uighur menerima parti komunis di negara itu.


Korea Utara dilihat tarik balik peraturan pakai pelitup muka, kata laporan

Korea Utara dilihat melonggarkan peraturan Covid-19, kata laporan media minggu ini, selepas agensi berita negara itu menyiarkan ramai penduduknya tidak memakai pelitup muka.
Negara terpencil itu mengekalkan perintah penutupan sempadan dan langkah anti-Covid lain dalam tempoh lama selepas kebanyakan negara lain meninggalkan sekatan tersebut.
Televisyen dan akhbar Korea Utara tidak membuat sebarang pengumuman rasmi, tetapi ramai penduduknya dilihat tidak memakai pelitup muka di pawagam dan lokasi sesak.
Itu adalah "perubahan ketara" berbanding liputan akhbar sejak September, menurut penganalisis dengan NK News, sebuah portal berita yang berpangkalan di Seoul yang memantau Korea Utara.
Penduduk, kilang dan kumpulan sosial diberitahu bahawa peraturan pemakaian pelitup muka itu telah ditarik balik pada 1 Julai, menurut Radio Free Asia (RFA) yang berpangkalan di AS semalam, memetik sumber enggan namanya disiarkan.


Tiada upacara kavadi bagi sambutan Thaipusam tahun ini

Upacara “paal koodam” atau menjunjung belanga mengandungi susu, aktiviti sembahyang serta perjalanan pedati, dibenarkan tanpa melibatkan acara kavadi bagi perayaan Thaipusam kali ini dalam usaha membendung penularan wabak Covid-19.Menteri Perpaduan Negara Halimah Mohamed Sadique berkata “paal koodam” dibenarkan bermula Jumaat ini (14 Januari) hingga 19 Januari dengan penetapan jumlah kehadiran yang berbeza mengikut kuil.“Setiap sesi adalah selama 30 minit dan diikuti kerja-kerja sanitasi selepas itu. Bagi Kuil Sri Subramaniar Swamy Temple Batu Caves, Selangor jumlah untuk paal koodam tidak melebihi 100 orang.“Bagi Kuil Arulmigu Balathandayuthabani dan Kuil Nagarathar Thandayuthapani GeorgeTown, Pulau Pinang; Kuil Ipoh Hindu Devastanam Paripalana Sabah, Perak dan Kuil Sri Subramaniyar Thevasthana Paripalana Sabah, Sungai Siput, Perak, tidak melebihi 50 orang,” katanya dalam satu sidang media semalam.Halimah berkata bagi kuil selain daripada lima kuil itu, jumlah orang terlibat untuk ‘paal koodam’ tidak melebihi 30 orang.Beliau berkata pembawa “paal koodam” diwajibkan membuat pendaftaran dengan pihak pengurusan kuil terlebih dahulu, dan memakai tag yang disediakan.Halimah berkata upacara sembahyang secara bersesi serta perjalanan dan pergerakan kereta pedati pula dibenarkan mengikut prosedur operasi standard (SOP) ditetapkan.Katanya 12 sesi sembahyang ditetapkan dari 16 hingga 17 Januari, serta 19 Januari bermula 5 pagi hingga 5 petang, manakala 18 sesi ditetapkan bagi 18 Januari ini bermula 5 pagi hingga 11 malam, dengan jumlah kehadiran mengikut kuil masing-masing.“Di Kuil Sri Subramaniar Swamy Temple Batu Caves tidak melebihi 6,000 orang setiap hari. Setiap sesi sembahyang selama 30 minit diikuti proses sanitasi dengan jumlah setiap sesi di kuil ini tidak melebihi 500 orang.“Selain itu, hanya ahli pengurusan kuil sahaja dibenar mengiringi kereta pedati dan mereka wajib mendaftar dengan pihak pengurusan kuil untuk mendapatkan tag kebenaran, serta perlu mendapat kelulusan pihak polis,” katanya sambil menambah SOP lengkap Thaipusam akan dimuat naik di laman sesawang Majlis Keselamatan Negara (MKN).Dalam pada itu, Halimah berkata mana-mana kuil yang dikesan mempunyai kes Covid-19, akan diarah untuk membatalkan sebarang upacara Thaipusam di kuil itu. Beliau berkata meskipun perayaan itu bakal disambut penganut Hindu pada 18 Januari ini, terdapat penganut yang menunaikan nazar awal daripada tarikh berkenaan.“Kalau berlaku satu kes melibatkan upacara Thaipusam pada mana-mana tarikh awal 14 hingga 17 dan 18 Januari, kita akan minta hentikan dan batalkan. Tutup untuk satu kuil itu sahaja,” katanya.Beliau turut mengingatkan pihak pengurusan kuil untuk membenarkan hanya gerai jualan kekal di bawah pengurusan mereka sahaja beroperasi sepanjang perayaan, manakala sumbangan makanan dan minuman percuma (thanir phandal dan anamthanam) adalah tidak dibenarkan.Menurutnya, gerai jualan sementara dalam bentuk promosi atau jualan di dalam atau luar kawasan kuil juga tidak dibenarkan.Thaipusam merupakan perayaan yang disambut penganut Hindu di seluruh dunia pada bulan Thai iaitu bulan ke-10 dalam kalendar Tamil, untuk memperingati peristiwa Dewa Murugan menerima lembing suci daripada ibunya Dewi Parvati bagi menghapuskan kuasa jahat iaitu Soorapadman, dan mengembalikan kemakmuran serta kesejahteraan manusia.Sementara itu, Halimah memaklumkan mesyuarat kuartet menteri Covid-19 semalam telah meluluskan SOP perayaan Tahun Baru Cina dan ia akan diumumkan dalam masa terdekat.